Penganggur hina Islam direman

KUALA TERENGGANU, 20 Zulhijjah 1443H, Rabu – Seorang penganggur direman selama empat hari kerana disyaki menghina agama Islam melalui satu rakaman audio yang tular di aplikasi WhatsApp baru-baru ini.

Perintah reman bermula hari ini sehingga Sabtu (23 Julai) terhadap lelaki berusia 59 tahun itu dikeluarkan Majistret Nordiana Abd Aziz di Mahkamah Majistret di sini, hari ini.

Ia bagi membolehkan siasatan dijalankan mengikut Seksyen 298 Kanun Keseksaan dan Seksyen 233 Akta Komunikasi dan Multimedia.

Sementara itu menurut Ketua Polis Terengganu Datuk Rohaimi Md Isa, lelaki berkenaan ditahan kira-kira 2 pagi tadi di rumahnya di Kampung Laut, di Chendering dekat sini.

“Siasatan awal mendapati audio tersebut telah dibuat pada tahun lepas, yang mengandungi kata-kata maki hamun termasuk menghina agama Islam, namun seorang pengadu baru membuat laporan mengenainya pada 19 Julai (semalam).

“Mungkin laporan dibuat sekarang berikutan trend kes menghina agama Islam yang banyak dilaporkan pada masa ini,” katanya kepada pemberita di sini hari ini.

Rohaimi berkata, suspek juga didapati mempunyai enam rekod lampau membabitkan kes dadah, mencederakan orang serta ugutan terhadap ahli keluarga dan dia telah dihadapkan ke mahkamah tahun lepas.

“Kami juga syak lelaki ini mengalami gangguan mental akibat ketagihan dadah… Semasa ditahan, ujian saringan urin mendapati dia positif dadah methamphetamine,” katanya.

Rohaimi berkata, pihaknya memandang serius kes membabitkan penghinaan terhadap agama kerana ia boleh menjejaskan keharmonian dan tidak akan berkompromi dengan pihak terlibat.

“Jangan sesekali jadikan agama sebagai bahan jenaka kerana ia boleh menyebabkan perpecahan dalam masyarakat,” katanya.-  Bernama


MCA dakwa DAP tak iktiraf UEC kerana jaga hati Melayu?

BANGI, 5 Rabiulawal 1442H, Khamis – Parti berasaskan kaum, MCA mendakwa DAP tidak mengiktiraf Sijil Peperiksaan Bersepadu (UEC) kerana mahu menjaga hati orang Melayu.

Dakwaan terbaharu itu dibuat MCA dalam usaha menyalahkan DAP kerana gagal menunaikan janji manifestonya untuk mengiktiraf UEC ketika Pakatan Harapan (PH) memerintah.

Selain itu, Timbalan Presiden MCA, Datuk Tan Teik Cheng menyifatkan, tindakan bekas Timbalan Menteri Pendidikan, Teo Nie Ching yang mempersoalkan mengenai isu itu demi modal politiknya sebagai memalukan.

“Kesudahannya dari sebulan selepas mereka berkuasa sehinggalah ke akhir tahun 2018 mereka memberi alasan jaga hati orang Melayu, seterusnya selepas 22 bulan mereka memerintah hinggalah ke hari ini UEC masih belum diiktiraf.

“Teo Nie Ching dan DAP tidak layak mempersoalkan perkembangan pengiktirafan UEC kerana dalam tempoh 22 bulan PH berkuasa, enam orang menteri Kabinet DAP gagal mengiktirafnya (UEC).

“… sehinggalah hari ini apabilah PH tidak lagi berkuasa, ia masih tertangguh, jadi sangat menyedihkan apabila mereka berani menyoal kerajaan pimpinan PN mengenai perkara itu,” katanya seperti dilaporkan laman web MCA, semalam.

Teik Cheng berkata, tindakan Nie Ching mengungkit isu UEC ketika ini, hanyalah untuk mendapatkan perhatian dan mengingatkan rakyat terhadap kegagalan DAP menunaikan janji manifesto mereka demi menjaga perasaan orang Melayu.

Katanya, Nie Ching sebelum ini berjanji secara hitam putih bahawa PH akan mengiktiraf UEC sebaik PH memerintah, dan melaksanakan apa yang tidak dibuat Barisan Nasional (BN) dahulu.

“Semua orang masih ingat ketika bekas Menteri Pendidikan, Dr Maszlee Malik meletak jawatan dan dikelilingi para wartawan, Teo Nie Ching menyorok di belakang tidak berani berdepan dengan wartawan.

“Ketika ditanya oleh wartawan bila UEC akan diiktiraf, Teo Nie Ching berdolak-dalih sesuatu yang kekal dalam ingatan rakyat, oleh itu Nie Ching dan DAP paling tidak layak membincangkan isu UEC dan ia akan tinggal kesan kepada DAP selama-lamanya,” katanya.

UEC adalah silibus sekolah persendirian Cina yang mana sukatan pelajarannya diambil dari Taiwan.

Pengiktirafan UEC bercanggah dengan Dasar Pendidikan dan Akta Pendidikan 1996.


Israel ancam tutup sekolah Palestin di Ramallah

RAMALLAH, 8 Safar 1444H, Isnin – Tentera pengganas Israel mengancam untuk menutup sebuah sekolah di kampung Deir Nidham di barat laut Ramallah kerana mendakwa pelajar membaling batu ke arah mereka.

Pengetua sekolah, Badr Shreitah berkata, tentera mengepung sekolah menengah Deir Nidham dan mengancam untuk menutupnya selama sebulan jika pelajar terus membaling batu.

Tentera Israel menyerbu sekolah itu pada awal sesi persekolahan bulan ini dan menahan dua pelajar dari bilik darjah sambil menyerang guru.

Pengganas Israel sebelum ini melakukan pelbagai serangan dengan menggunakan kekerasan yang disengajakan terhadap sekolah dan kemudahan pendidikan di seluruh Tebing Barat.

Tindakan itu disifatkan sebagai pelanggaran serius terhadap undang-undang antarabangsa dan hak pelajar untuk mendapatkan pendidikan dalam persekitaran yang selamat.

Tabung Kecemasan Kanak-Kanak Antarabangsa PBB (UNICEF) berkata, instrumen hak asasi manusia adalah jelas kerana bukan sahaja mengenai isu pendidikan tetapi juga perlindungan kanak-kanak yang terjejas konflik.

“Konvensyen Pertubuhan Bangsa-Bangsa Bersatu mengenai Hak Kanak-Kanak terpakai kepada semua kanak-kanak tanpa diskriminasi.

“Ia mengesahkan hak setiap kanak-kanak untuk hidup, menegaskan perlindungan semua kanak-kanak daripada segala bentuk keganasan dan menjelaskan hak untuk pendidikan,” kata UNICEF. – Agensi


Politik gila! PN kini cuba diruntuhkan?

BANGI, 25 Safar 1442H, Selasa – Kerajaan Perikatan Nasional (PN) kini didakwa cuba diruntuhkan oleh gabungan parti yang berada di dalamnya.

Naib Presiden Barisan Jemaah Islamiah Se-Malaysia (BERJASA), Ustaz Mohd Hazizi Ab Rahman juga mendakwa, usaha yang disifatkan sebagai ‘gila’ itu turut didukung oleh individu yang menyatakan memiliki sokongan majoriti Parlimen.

“Gila dah politik mereka ini. Tak kira COVID-19 tak kira rakyat susah, mereka nak bergasak rebut kuasa juga. Jenis tak faham bahasa.

“Masa sukar inilah rakyat kena bahu membahu sesama mereka, seperti yang pernah kita lakukan pada bulan Mac hingga Mei yang lalu,” katanya dalam kenyataan.

Sementara itu, Ustaz Mohd Hazizi percaya, PN mempunyai kuasa kecil untuk memaksa kapitalis membantu rakyat dalam mendepani penular COVID-19.

Kata, dalam tempoh pelaksanaan Perintah Kawalan Pergerakan Bersyarat (PKPB), mustahil untuk kapitalis membantu kecuali jika kerajaan memaksa supaya moratorium diberikan.

Beliau berkata, PKPB mungkin tidak menjejaskan ekonomi sesetengah pihak, tetapi tempoh sukar bagi peniaga mikro dan pekerja di bawah perusahaan kecil.

“Kapitalis akan bantu? Tidak, kecuali jika kerajaan paksa mereka beri moratorium.

“Tetapi nak paksa kena ada kuasa. Kerajaan hari ini berkuasa kecil. Tauke judi Sungai Buloh dan Musang King Raub pun tak boleh tangkap,” katanya.

Semalam, Menteri Kanan Pertahanan, Datuk Seri Ismail Sabri Yaakob mengumumkan pelaksanaan PKPB di Wilayah Persekutuan Kuala Lumpur, Putrajaya dan Selangor berkuat kuasa jam 12.01 tengah malam, 14 Oktober dan dijadual berakhir pada 27 Oktober.

Menjelang beberapa jam pelaksanaan PKPB juga, Presiden PKR, Datuk Seri Anwar Ibrahim dijadual menghadap Yang di-Pertuan Agong hari ini, bagi mempersembahkan keterangan lengkap jumlah majoriti Ahli Parlimen seperti didakwa sebelum ini.


Umat Islam perlu jadi model keperibadian mulia

KUALA LUMPUR, 8 Safar 1445H, Jumaat – Umat Islam perlu menjadi model peranan bagi semua manusia dalam segala aspek kehidupan bermula daripada keperibadian mulia, integriti, rohani dan duniawi.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, ini kerana umat Islam sejati memiliki keperibadian yang seimbang dan tidak terlalu ekstrem.

“Dia adalah pendukung amalan belas kasihan, amat bertimbang rasa, sentiasa menghulurkan bantuan dan sering menguatkan antara satu sama lain serta menggalakkan kerjasama dalam kalangan orang ramai,” katanya.

Beliau berkata demikian dalam sembah ucapan aluan pada Majlis Perasmian Penutupan dan Pengurniaan Hadiah Tilawah dan Menghafaz Al-Quran Peringkat Antarabangsa (MTHQA) Ke-63 di Pusat Dagangan Dunia (WTC) di sini malam tadi.

Turut berkenan berangkat ke majlis itu Sultan Perak Sultan Nazrin Shah dan Raja Permaisuri Perak Tuanku Zara Salim.

Mohd Na’im juga berkata, memupuk perpaduan dalam sebuah negara berbilang bangsa dan agama bukan mudah namun ia adalah tanggungjawab yang mesti dilaksana dengan penuh beramanah.

Beliau berkata, al-Quran telah membentangkan pelbagai formula Rabbani untuk memperkukuh kesatuan dan perpaduan dalam konteks bernegara.

“Konsep Malaysia MADANI digarap dan dijadikan sebagai pelantar untuk masyarakat terus mengorak langkah memperkukuh rasa kebersamaan dan saling berukhuwah.

“Pelan Transformasi al-Falah turut dibangunkan sebagai inisiatif untuk bersama-sama mendukung dan merealisasikan gagasan Malaysia MADANI,” katanya.

Justeru, Mohd Na’im berkata, program penghayatan al-Quran seperti Majlis Tilawah dan Hafazan di peringkat antarabangsa yang sudah memasuki edisi ke-63 akan sentiasa diangkat menjadi acara rasmi di peringkat negara.

MTHQA bertemakan ‘Perpaduan Teras Malaysia MADANI’ anjuran Jabatan Kemajuan Islam Malaysia berlangsung selama enam hari bermula 19 Ogos lepas membabitkan dua kategori iaitu pertandingan Tilawah Al-Quran dan Hafazan Al-Quran 30 juzuk. – Bernama


Kemelut politik Sabah: ‘Takkan asyik berpolitik 24 jam’

BANGI, 15 Jamadilakhir 1444H, Ahad – Ahli Majlis Kerja Tertinggi (MKT) UMNO, Datuk Seri Abdul Rahman Dahlan kecewa dan kesal dengan tindakan sesetengah pihak yang mencetuskan pergolakan hingga mengheret kepada kemelut politik di Sabah.

Apatah lagi, kekalutan politik itu berlaku tatkala rakyat di negeri berkenaan sedang bergelut dengan pelbagai cabaran hidup dan ekonomi.

“Apakah tiada langsung walaupun sekelumit perasaan simpati kepada rakyat Sabah yang sedang bergelut dengan cabaran kehidupan dan ekonomi?

“Takkan asyik berpolitik 24 jam!,” katanya dalam kenyataan, hari ini.

Bekas Ahli Parlimen Kota Belud itu berkata, rakyat Sabah juga berhak mendapatkan kestabilan politik dan diberi ruang daripada semua kekalutan yang timbul.

“Mereka marah, mual dan muak dengan politik.’Kesabaran’ dalam berpolitik adalah tuntutan demokrasi.

“Ianya salah satu tiang seri demokrasi. Kalau tiada kesabaran, demokrasi akan pincang,” katanya.

Semalam, UMNO dan Barisan Nasional (BN) Sabah menamatkan kerjasama membentuk kerajaan negeri Sabah yang dimeterai sejak Pilihan Raya Negeri (PRN) pada September 2020.

Pengerusi BN Sabah yang juga Ketua UMNO Sabah, Datuk Seri Bung Moktar Radin berkata, keputusan sebulat suara pemimpin UMNO Sabah itu selepas mengambil kira tindakan Ketua Menteri Sabah, Datuk Seri Hajiji Noor memecat Pengarah Pilihan Raya BN Sabah, Datuk Seri Salleh Said Keruak sebagai Pengerusi Qhazanah Sabah dan mengugut dengan mengumumkan rombakan Kabinet negeri.

Katanya, Hajiji sudah melanggar persefahaman yang dibuat di antara BN dengan Perikatan Nasional (PN) dan Parti Bersatu Sabah (PBS) yang dibuat ketika Pilihan Raya Negeri (PRN) pada September 2020.

Berikutan tindakan ADUN UMNO itu, kerajaan negeri pimpinan Hajiji mempunyai 42 kerusi daripada 79 kerusi keseluruhan termasuk enam kerusi ADUN Dilantik.


PM Thai Prayuth tidak akan akur desakan letak jawatan

BANGKOK, 16 Rejab 1443H, Jumaat – Perdana Menteri Thailand, Prayuth Chan o-cha berkata, beliau tidak berhasrat meletak jawatan meskipun anggota Parlimen pembangkang mendesaknya supaya berundur.

Semalam, seorang Ahli Parlimen pembangkang dari Chiang Mai, Tassanee Buranupakorn merangka surat peletakan jawatan bagi pihak Prayuth yang menyatakan bahawa perdana menteri akan meletak jawatan kerana ‘beliau gagal mentadbir negara dalam semua aspek’.

Surat peletakan jawatan yang dirangka itu dimuatnaik di Twitter pada Khamis malam.

Semasa perbahasan Parlimen hari ini, Prayuth mengulangi bahawa beliau tidak akan meletak jawatan.

“Semalam, ada usaha untuk meminta saya meletak jawatan, dengan menyerahkan surat perletakan jawatan.  Anda boleh menyimpannya untuk diri sendiri. Saya tidak akan berundur,” Thai PBS memetik Prayuth sebagai berkata.

Tahun lalu, Prayuth, bekas panglima tentera yang merampas kuasa pada 2014, menghadapi tekanan yang semakin meningkat apabila penunjuk perasaan anti-kerajaan kembali ke jalanan menuntut beliau meletak jawatan kerana cara beliau mengendalikan krisis COVID-19 dan pelancaran vaksinasi.

Sejak kembali sebagai perdana menteri selepas pilihan raya umum pada 2019, Prayuth terselamat daripada sekurang-kurangnya tiga undi tidak percaya di Parlimen. – Bernama


Polis terima dua laporan kes buli di MRSM Kuantan

BANGI, 15 Muharam 1444H, Sabtu – Polis Pahang mengesahkan menerima dua laporan berhubung kes buli membabitkan pelajar Maktab Rendah Sains Mara (MRSM) Kuantan.

Ketua Polis Daerah Kuantan, Asisten Komisioner Wan Mohd Zahari Wan Busu berkata, laporan tersebut dibuat ibu kepada pelajar terbabit dan warden sekolah berkenaan.

“Kita sedang menyiasat setiap sudut kes ini berdasarkan laporan dibuat. Kes ini disiasat di bawah Seksyen 147 Kanun Keseksaan atas kesalahan perbuatan khianat.

“Laporan polis telah dibuat oleh warden, dan si pengadu seperti dalam media sosial, pihak polis sedang menyiasat setiap sudut berkaitan kes berkaitan,” katanya seperti dipetik akhbar tempatan, hari ini.

Semalam, tular seorang ibu kepada pelajar MRSM berkenaan, Nazrah Mohamed mendakwa, anaknya menjadi mangsa buli di sekolah namun tiada tindakan yang diambil oleh pengurusan terbabit.

Menerusi hantaran di Facebook wanita berkenaan mendakwa berlaku perbuatan khianat dan budaya gangsterisme di sekolah tersebut sehingga memberi kesan kepada anak perempuannya berusia 14 tahun.

Turut dikongsi di Facebooknya adalah bahan bukti termasuk nota, baju anaknya yang diconteng serta kesan rambut yang digunting ketika sedang tidur.

Kejadian berkenaan mendapat perhatian daripada pelbagai pihak sehingga memperoleh 22,00 perkongsian dan 10,000 komen.


Kosovo pula jalin hubungan diplomatik dengan negara haram Israel

PRISTINA, 20 Jamadilakhir 1442H, Selasa – Kosovo dan negara penjajah Israel menjalinkan hubungan diplomatik secara rasmi semalam, apabila negara majoriti muslim itu bersetuju membuka kedutaannya di Baitulmaqdis.

Dalam majlis yang diadakan secara dalam talian menggunakan aplikasi mesyuarat maya, Zoom di Pristina dan Baitulmaqdis, Menteri Hubungan Luar Kosovo, Meliza Haradinaj Stublla dan rakan sejawatnya dari Israel, Gabi Ashkenazi, menandatangani deklarasi bersama untuk menjalin hubungan diplomatik.

Gabi mengatakan bahawa dia bersetuju dengan permintaan rasmi Kosovo untuk membuka kedutaan di Baitulmaqdis.

Kosovo pula bersetuju untuk mengiktiraf negara haram Israel sebagai sebahagian daripada perjanjian yang dilakukan oleh bekas Presiden Amerika Syarikat (AS), Donald Trump pada bulan September.

Kesepakatan itu juga termasuk janji Kosovo untuk menormalkan hubungan ekonomi dengan saingan dan jirannya Serbia, dan janji lain untuk memindahkan kedutaannya ke Baitulmaqdis.

“Hari ini Israel menjadi negara ke-117 yang mengiktiraf Kosovo sebagai negara yang merdeka dan berdaulat.

“Mulai hari ini kita mulakan hubungan dua negara,” kata Meliza dalam majlis yang diadakan dalam talian kerana wabak coronavirus dan dihadiri oleh Timbalan Penolong Setiausaha AS, Matthew Palmer.

Washington mengiktiraf Baitulmuqaddis sebagai ibu kota Israel pada akhir 2017 dan memindahkan kedutaan AS ke sana pada Mei 2018, langkah yang dikritik oleh Palestin dan sebahagian besar masyarakat antarabangsa.

Negara haram Israel menganggap seluruh Baitulmaqdis sebagai ibu kotanya yang tidak terbahagi, sementara Palestin melihat bahagian timur kota itu sebagai ibu kota negara masa depan mereka.

Meskipun kononnya menentang tindakan itu ketika ia berlaku, Presiden AS, Joe Biden mengatakan dia tidak akan memindahkan kedutaan AS dari Baitulmaqdis.

Kosovo juga mendedahkan, pihaknya bersedia untuk mengatur misi Israel di Baitulmaqdis, sebagai pertukaran untuk pengiktirafan Israel, kerana berusaha untuk mengesahkan lagi pengisytiharan kemerdekaan pada tahun 2008 dari Serbia dan kenegaraan.

Kosovo yang majoriti etniknya adalah Albania mengisytiharkan kemerdekaan dari Serbia pada tahun 2008, selepas kempen pengeboman pimpinan NATO untuk mengekang perang etnik.

Serbia, yang disokong oleh sekutu Kristian Slavik dan Ortodoks yang besar, Russia, tidak mengiktiraf kemerdekaan Kosovo. – Agensi


UNFPA buka 2 pejabat serantau di Afghanistan

KABUL, 9 Rabiulakhir 1443H, Isnin – Dana Penduduk Pertubuhan Bangsa-Bangsa Bersatu (UNFPA) membuka dua pejabat serantau di Afghanistan untuk meningkatkan tindak balas kemanusiaan untuk rakyat negara itu, lapor Xinhua.

Menurut UNFPA-Afghanistan di media sosial, pejabat baharu itu dibuka di selatan Kandahar dan wilayah timur Nangarhar.

Agensi itu juga berkata operasi UNFPA akan diperluas ke wilayah Herat di barat negara itu. – Bernama


Pengaruh penjajah ubah Melayu hingga tak bangga budaya sendiri

Oleh Athirah Huda Zalhe

KUALA LUMPUR, 1 Muharram 1444H, Sabtu – Kedatangan dan pengaruh penjajah selama 460 tahun tidak dinafikan berjaya mengubah pemikiran orang Melayu sehingga mereka tidak lagi bangga dengan budaya sendiri.

Sedangkan, sejarah membuktikan bahawa orang Melayu bukanlah bangsa yang lemah, sebaliknya mempunyai sikap perjuangan tinggi dan ia diakui pihak dari Timur dan Barat ketika era Kesultanan Melaka.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, kota Melaka pernah dianggap sebagai tempat perkembangan ekonomi yang terpenting di dunia terutama di wilayah timur.

“Begitu juga bahasa Melayu pernah menjadi bahasa lingua franca yang menjadi bahasa perantaraan utama dalam hubungan antarabangsa.

“Pedagang-pedagang luar terpaksa belajar bahasa Melayu jika mereka mahu berdagang di sini.

“Malah, pelayar-pelayar Melayu terkenal akan kemampuan mereka untuk belayar di lautan, dan ada yang meriwayatkan kapal-kapal orang Melayu jauh lebih besar dan canggih dari kapal pedagang Barat,” katanya.

Beliau berkata demikian ketika berucap merasmikan Hari Peradaban Bangsa Melayu (HPBM) bertemakan ‘Kesatuan Melayu, Keunggulan Peradaban’ di sini, hari ini.

Mengulas lanjut, Aminuddin berharap HPBM akan melahirkan satu persepakatan dan perpaduan dalam kalangan orang Melayu kerana ia wajar dipupuk serta dipelihara dengan penuh tanggungjawab.

“Perlu diingatkan bahawa perpaduan Melayulah yang selama ini menjadi senjata paling ampuh menghancur leburkan rancangan penjajah.

“Perpaduan Melayu jugalah yang telah mencetuskan kemerdekaan negara. Perpaduan Melayulah yang memungkinkan termaktubnya keluhuran  dan kemuliaan agama Islam serta kedaulatan Raja-Raja Melayu,” katanya.


Isu Zuraida: Muhyiddin tunggu tarikh bertemu PM

KUALA LUMPUR, 21 Zulkaedah 1443H, Selasa – Presiden Bersatu, Tan Sri Muhyiddin Yassin masih menunggu tarikh untuk bertemu Perdana Menteri Datuk Seri Ismail Sabri Yaakob, berhubung pengganti Datuk Zuraida Kamaruddin sebagai ahli Kabinet.

Muhyiddin berkata, perkara itu masih belum diselesaikan meskipun sudah lebih dua minggu sejak Zuraida yang merupakan Menteri Perusahaan Perladangan dan Komoditi, mengumumkan keluar daripada Bersatu.

Mengulangi pendiriannya bahawa jawatan menteri yang dipegang Zuraida adalah kuota parti itu, katanya Bersatu sudah menyatakan pandangan dan pendirian berkenaan perkara itu, dan sewajarnya ia diputuskan segera oleh Perdana Menteri.

“Saya sudah sedia nama tetapi tidak sampai kepada Perdana Menteri lagi, kerana belum dapat berjumpa secara peribadi. Soal Parti Bangsa Malaysia (PBM) saya tidak mahu campur…saya cuma ‘concern’ Bersatu dan kedudukan kita dalam kerajaan dan jawatan menteri (dipegang Zuraida), yang memang jadi sebahagian daripada kandungan perjanjian antara Perdana Menteri dan pimpinan Perikatan Nasional.

“Perdana Menteri nak lantik Zuraida jadi apa pun itu hak dia, tetapi kuota Bersatu tidak boleh diambil. Kita sudah terima sejak awal harus dipenuhkan Ahli Parlimen Bersatu…mana tahu dia (Perdana Menteri) mahu wujudkan satu kementerian baharu nak beri pada Zuraida, atas apa alasan itu juga hak beliau,” katanya kepada pemberita selepas program #RUANGBELIA bersama Tan Sri Muhyiddin Yassin di sini, hari ini.

Pada 26 Mei lepas, Zuraida mengumumkan keluar Bersatu untuk menyertai PBM dan menyatakan kesediaan melepaskan jawatan sebagai Menteri, jika diarah berbuat demikian oleh Perdana Menteri.

PBM pada 9 Jun mengumumkan untuk melantik Zuraida yang juga Ahli Parlimen Ampang sebagai presiden pengganti parti itu.

Dua hari lepas, Zuraida berharap jawatan beliau sebagai Menteri Perusahaan Perladangan dan Komoditi dapat dikekalkan.

Dalam perkembangan lain, Muhyiddin yang juga Pengerusi Perikatan Nasional (PN) berkata, menerusi mesyuarat PN baru-baru ini, perbincangan secara mendalam telah dibuat khususnya dalam mengukuhkan kerjasama dan mewujudkan persefahaman antara parti komponen mengenai hala tuju dalam berdepan Pilihan Raya Umum akan datang.

“Kita duduk dalam mesyuarat PN banyak perkara kita sudah bincang. PAS buat pandangan masing-masing itu terpulang pada mereka, tetapi PN kita ada pandangan kita. Saya juga bila saya buat beberapa pertemuan, saya lapor pada PAS, Gerakan dalam mesyuarat kita, tidak ada benda yang rahsia dan tiada motif tertentu sebaliknya semua dibincangkan dalam PN,” katanya.

Beliau berkata demikian mengulas mengenai kenyataan Naib Presiden PAS Datuk Mohd Amar Abdullah bahawa PAS menolak idea ‘khemah besar’ dengan memfokuskan kepada agenda Penyatuan Ummah bagi menghadapi Pilihan Raya Umum Ke-15.-  Bernama


Projek pembandaran Yahudi miliki persamaan dengan projek pembandaran Cina?

PENGUSIRAN beberapa orang keluarga Palestin yang menetap di kawasan penempatan Syaikh Jarrah di Baitulmaqdis Timur baru-baru ini merupakan sebahagian daripada ‘master plan’ Israel terhadap ‘bandar Baitulmaqdis’.

2. Terdapat tiga pelan utama yang digagaskan antaranya adalah ‘Jerusalem 2020 Master Plan’, ‘The Maron Plan’ – Pelan Pembangunan dan Kemajuan Kerajaan Tempatan, dan juga Jerusalem 5800 (juga dikenali sebagai Jerusalem 2050) – Pelan Pembangunan daripada sektor swasta.

3. Ketiga-tiga pelan terbabit saling melengkapi dalam meningkatkan jumlah populasi Yahudi di bandar terbabit dan mengurangkan jumlah populasi rakyat Palestin melalui strategi pembandaran.

4. Strategi tersebut adalah selari dengan perancangan Pembandaran SDG 2030 dalam membangunkan bandar Baitulmaqdis menjadi sebuah Bandar Antarabangsa (international smart city) dengan menjadikan sektor pelancongan, pendidikan dan teknologi sebagai pelan utama.

5. Dengan adanya ‘master plan’ tersebut banyak projek-projek baru dibangunkan antaranya hotel-hotel, pusat pendidikan, hub teknologi dan kawasan-kawasan pembandaran mewah yang tidak mampu dimiliki oleh rakyat tempatan.

6. Pelan ini menyasarkan pembinaan penempatan baru Yahudi sebanyak 62.4 peratus, dan membuat beberapa pindaan undang-undang untuk mengusir rakyat Palestin keluar dari kawasan tersebut. Antaranya ‘absentee law’ dan ‘third generation law’. Undang-undang tersebut mengusir warga Palestin secara halus dan terancang melalui usaha pembandaran.

9. Jika bandar-bandar di Baitulmaqdis membawa masuk pelabur-pelabur luar Yahudi dari Amerika Syarikat dan Eropah, bandar-bandar baru di Malaysia membawa masuk pelabur-pelabur luar dari China, Hong Kong, Taiwan dan juga Singapura. Strategi yang sama digunakan untuk meningkatkan demografi warga Yahudi, dengan membawa masuk diaspora Yahudi ke Israel, dan strategi yang sama juga digunakan untuk membawa masuk diaspora China membeli rumah dan menetap di Malaysia.

10. Wujudkan persamaan dalam kedua-dua contoh ‘master plan’ pembandaran tersebut? Satu projek membawa idea untuk ‘mengyahudikan’ bandar-bandar Palestin dan satu projek lagi membawa idea untuk ‘mengchinakan’ lagi bandar-bandar di Malaysia?

Fikir-fikirkan.

Asyraf Farique
Penganalisis IRIS INSTITUTE


Memindahkan Universiti Malaya hanya menguntungkan kapitalis

SAYA jadi makin hairan, apa kaitan dan rasional penentangan judi nombor ekor dengan minta UM dipindahkan?

Apakah salah universiti berada di tengah bandar? Benarkah merugikan?

Benarkah universiti sepatutnya berada di luar bandar atau kawasan kampung untuk memajukan kawasan tersebut? Perlukah dimajukan semua kampung pedalaman?

Apabila semua kampung sudah berubah wajah menjadi bandar nanti, apakah UM perlu pindah ke awan?

Semua universiti di Singapura dalam bandar, kenapa tidak cadangkan pindah ke tengah laut?

Kenapa kita perjudikan ilmu dengan nilai ekonomi?

Tidakkah dengan ilmu itu yang menjana kekayaan?

Akan adakah lagi cadangan selepas ini minta UPNM, UPM, UTM KL, UKM, UIA dan lain-lain yang berada di kawasan segi tiga emas dan Lembah Klang, dipindahkan ke kawasan yang lebih kampung bagi menjana ekonomi?

Apakah akan ada cadangan nanti untuk memindah universiti di kawasan segi tiga emas ke kawasan Orang Asli bagi memajukan kawasan tersebut?

Bagaimana pula dengan Kolej Universiti Tunku Abdul Rahman (KUTAR), kepunyaan MCA di tengah bandar Kuala Lumpur (dekat Setapak)? Kenapa tidak suruh pindah? Kenapa hanya target UM? Berani cadangkan di Parlimen?

Selicik-licik ultra kiasu, belum kedengaran lagi mereka suruh USM berpindah daripada tengah bandar Pulau Pinang. Kenapa? Kerana ultra kiasu tahu nilai ilmu dan ekonomi?

Tidakkah kita belajar daripada kesilapan melepaskan tanah strategik keselamatan negara iaitu lapangan terbang tentera udara Malaysia (TUDM), Sg Besi, Kuala Lumpur untuk projek Bandar Malaysia? Siapakah yang mendapat keuntungan kalau bukan kapitalis? Kalau tidak silap 60 peratus pegangannya adalah konsortium negara komunis?

Ketika itu kita berfikir tidak ada keperluan TUDM berada di dalam bandar? Apakah benar? Sedangkan di situ nadi strategik keselamatan negara?

Begitu juga Kem Tentera Sg Besi di mana terletaknya UPNM, sudah lama kedengaran untuk dipindah kerana tidak menjana ekonomi. Inilah pemikiran pandir dan bebal yang perlu dibenteras.

Pada mereka, kem tentera dan pusat latihannya, institusi pengajian tinggi seperti universiti awam perlu berada di luar bandar untuk dijadikan bandar.

Saya tidak kata cadangan ditolak sepenuhnya, boleh sahaja buka cawangan UM dan universiti awam lain di luar bandar, tetapi bukan memindahkan kampus yang sedia ada di tengah kerana atas alasan ia merugikan ekonomi negara?

Sedar atau tidak bahawa universiti awam dan universiti swasta di negara kita sudah lebih daripada mencukupi dengan keperluan penduduk dan saiz negara ini. Tidakkah kita membuat kajian?

Lambakan graduan menganggur dan lantikan kontrak pegawai perubatan hari ini adalah merupakan salah satu tempias dan bahananya.

Nasihat saya, apabila mengeluarkan kata-kata di Parlimen, fikir dahulu. Jangan cuba untuk berlagak pandai, walhal hakikat sebenarnya tidak. Buatlah kajian terlebih dahulu. Rujuk pakar kalau kurang maklumat. Jangan cakap semborono.

Memaksa memindahkan universiti awam dalam kawasan bandar ke kawasan ceruk pedalaman hanya menguntungkan kapitalis (ultra kiasu), bukan menguntungkan negara.

Prof Dr Mohd Ridhuan Tee Abdullah


Apa lagi Tok Lebai mahu?

KADANGKALA saya cukup simpati dengan kedudukan PAS. Ditelan mati emak, diluah mati bapak.

Kedudukannya dalam kancah konflik antara UMNO-PPBM, tersepit di tengah-tengah. Serba salah.

Dituduh macam-macam oleh musuh-musuh politik, dalam usaha untuk merapatkan ukhuwah antara UMNO dan PPBM. Sedangkan masalah yang timbul antara UMNO-PPBM, bukan ditimbulkan oleh PAS. Semuanya angkara sesama mereka sendiri.

Dalam kata lain, UMNO gagal dalam usaha untuk mentarbiyyah pemimpin-pemimpin dan ahli-ahlinya. Saya tidak kata PAS berjaya sepenuhnya. Tetapi masalah dalam PAS tidaklah seteruk dalam UMNO.

Sekurang-kurangnya, selepas PRU14, tidak ada wakil rakyat PAS yang melompat, berbanding UMNO. Di sinilah hebatnya tarbiyyah PAS.

Dalam konflik UMNO-PAS, PAS cuba menjadi orang tengah untuk menyatukan. Dituduh dan dihina macam-macam, terutama Tuan Guru Presiden PAS. Apa lagi yang Tuan Guru mahu dalam hidupnya, seperti juga Almarhum Tuan Guru Nik Aziz?

Pada hemat saya, antara penyumbang kepada semua masalah ini semua datangnya daripada UMNO.

UMNO sudah jauh berubah. UMNO tidak lagi seperti UMNO yang seperti ditubuhkan pada zaman dahulu. UMNO sudah lari daripada perjuangan dan landasan asal. Saya mohon maaf jika andaian saya ini salah. Tetapi itulah hakikatnya.

Saya tidak dapat bayangkan bagaimana UMNO dahulu, pemimpinnya sanggup korbankan diri untuk parti.

Kini, keadaan sudah jauh berbeza. Ada sebahagian yang sanggup korbankan parti untuk kepentingan diri.

Apa akan jadi dengan ketuanan agama dan bangsa majoriti Bumiputera yang diperjuangkan selama ini?

Dalam kekalutan politik negara, tiada siapa boleh menafikan tentang pentingnya menyelamatkan ketuanan agama dan ketuanan Bumiputera. Secara tradisinya ia dipimpin oleh kaum Melayu.

Begitupun politik Melayu terus dilanda, bukan sahaja dalam cawan serta piring. Bahkan mejanya pun boleh retak.

Orang Melayu bahkan rakyat Malaysia terjebak dan dijebak untuk menjadi “battle of the king” antara Dr Mahathir dan Anwar Ibrahim selama lebih 20 tahun.

Dari BN, PH dan kini PN. Dari gerak gempa politik Melayu, pengalaman dan kemajoritian UMNO sehingga sekarang susah dinafikan. Pasang surutnya itu adat, jika mahu diambil pengajaran untuk peremajaan semula.

Selepas PRU14 terutamanya, UMNO berada dalam keadaan kedudukan yang paling lemah. Namun, gerak gempa ini seakan beristirahat, apabila Muafakat Nasional (MN) ditubuhkan.

PAS yang begitu sinonim dengan Tuan Guru Hadi Awang, ikhlas cuba melupakan lukanya yang dalam dan panjang dianaktirikan UMNO yang sedar tidak sedar telah begitu lama menggadai ketuanan Melayu demi mengemis fatamorgana “Ketuanan BN” yang digula-gulakan oleh rakan-rakan parti komponennya.

Apatah lagi kemunculan Tok Mat yang sejenak menarik sokongan penyokong atas pagar Melayu dan bukan Melayu. Kecuali ultra kiasu dan penjilatnya yang kononnya melihat bangsa dan haknya tiada nilai dalam Islam.

Dalam masa yang sama Najib Razak yang telah kecundang tetapi mewarisi jiwa besar ayahnya Tun Razak.

Najib Razak rela untuk tidak memimpin UMNO selepas PRU14. Mungkin beliau telah sedar ‘kesilapan’ yang dilakukan selama ini.

Begitupun Najib Razak menjadi Lone Ranger Malaya, “Bossku’ yang tidak ubah sepertii watak P.Ramlee yang memburu pembunuh isterinya dalam filem “Enam Jahanam”.

Akhirnya dengan kesabaran MN, ribut dalam cawan dan piring seakan berlalu, sebaliknya meja PH yang bergegar dek kerana usaha mematahkan kaki meja yang ada Akhirnya, meja utopia PH diruntuhkan oleh sesama mereka sendiri.

Dalam kekalutan itu muncullah PAS, dipandu jiwa politik kenegaraan Tuan Guru Hadi Awang, berusaha menyatukan wadah politik Melayu dengan jenama yang disebut PN. Masing-masing berjiwa besar. Seolah-olah telah bertaubat. Alhamdulillah

UMNO yang sejenak melupakan ia sebagai pemegang kerusi terbanyak. PPBM bertindak sebagai elemen penentu dalam memastikan gabungan PN cukup untuk memerintah.

PAS muncul sebagai “punching bag” abadi politik Melayu, berfungsi menjadi orang tengah berdamai, demi mengurangkan impak pandemik COVID 19 terhadap agama, bangsa dan negara.

Sejenak fajar perpaduan menyinsing, pemimpin politik Melayu seakan tidak serik, tidak belajar daripada sejarah, seolah-olah hilang pedoman, terpancing kuasa. Sekali lagi, kuasa menjadikan Melayu mudah lupa….alpa…

Maka, kini ribut melanda semula, cawan, piring, meja dan mungkin rumah pun bakal runtuh berantakan. Oh Malangnya bangsa ini, malang sungguh negara ini. Nampak masalah depan mata, tetapi disebabkan oleh percaturan kuasa. Mudah sangat mereka lupa atau sengaja buat-buat lupa.

Justeru, sekali lagi PAS adalah “punching bag”, berjaya pun dinista, gagal apatah lagi dicerca. Sedangkan wataknya sekadar orang tengah. Tiada siapa yang mahu tahu, apa yang PAS mahu. Diberi tanggungjawab diambil, dinafikan pun terkebil-kebil.

UMNO mahu ini, PPBM mahu ini, begitulah perbincangan dan kesudahannya. Yang malu-malu menunjukkan kemahuannya cumalah PAS.

PAS, khasnya Tuan Guru Hadi Awang adalah pihak yang sedar diri dan sehabis mungkin cuba meraikan kawan sehingga makan hati.

Atas dasar itu, PAS sentiasa dilihat naif walaupun memainkan peranan yang besar.

Lebih malang lagi, jentera PAS pun, kadangkala sering hanyut dengan permainan parti kawan dan lawan, seolah-olah gagal mencanangkan watak negarawan presidennya.

Kecekalan pemimpinnya, Tuan Guru Hadi Awang yang mempunyai pelbagai gagasan besar dari kerajaan perpaduan, kerajaan teknokrat, negara berkebajikan dan lain-lain seolah tidak difahami atau mahu difahami oleh pengikutnya dengan alasan yang hanya Tuhan yang tahu.

Entah-entah masing-masing sedang mengintai faraidnya.

Namun, dalam diam dan tenang, Tuan Guru Hadi Awang seolah sayu menyatakan “damailah politik bangsa, damailah demi rakyat yang susah di bawah sana, damailah demi generasi anak muda”. Itulah yang selalu saya dengar dalam wacana demi wacana.

Tuan Guru berpesan, usah lagi ribut mengejar pangkat dan harta, membilang kerusi dan meja, mencatur siapa yang bakal berkuasa, menghitung kroni mana yang dapat laba.

Damailah agar kita semua tidak mendapat celaka dari ultra kiasu yang menunggu masa. Dalam renung matanya tentu ada kecewa, puluhan tahun melayari politik negara, “battle of the king”, apa yang dia tidak rasa.

Tuan Guru sanggup lupakan, peminggiran UMNO terhadap PAS ketika mana berkuasa.

Bukan mudah untuk Tuan Guru melupakan semua itu, jika tidak ada agama dan negara dalam jiwanya. Tuan Guru Hadi Awang seolah merenung pengikut dan ingin bertanya kepada pengikut, kawan dan lawan, “apa lagi yang kamu mahu?” walaupun ia seolah tidak pernah ditanya dan diendahkan ” Apa yang Tok Guru Mahu”?

Itulah watak seorang Tuan Guru yang mahukan agama, bangsa dan negara terdaulat di bumi bertuah ini. Malangnya, semua ini tidak dapat dibaca oleh mereka yang gilakan kuasa.

Katakanlah apapun kepada Tuan Guru, cerca dan nista, saya masih yakin Tuan Guru, masih ikhlas berbanding pemimpin lain. Tok Lebai pasca Marang ini, tidak ada apa lagi dalam kehidupannya, melihat untuk memastikan umat Islam dan Bumiputera kuat sebelum menutup mata.

Umatku…bangunlah sebelum terlambat. Sebelum nasi menjadi bubur, kerana sesal dahulu pendapatan, sesal kemudian tidak ada gunanya lagi kerana bubur tidak akan bertukar menjadi nasi.

Prof Dr Mohd Ridhuan Tee Abdullah


Ukraine dakwa 410 mayat orang awam ditemukan di Bucha

KYIV, 2 Ramadan 1443H, Isnin – Sekurang-kurangnya 410 mayat orang awam ditemukan di bandar Bucha berhampiran ibu negara Ukraine, Kyiv.

Ketua Pendakwa Raya Ukraine, Iryna Venediktova mendakwa, setakat ini, 410 mayat orang awam yang terbunuh telah dibawa keluar dari wilayah Kyiv.

“Pendakwa raya dan pakar lain telah memeriksa 140 daripada mereka dan siasatan juga sedang dijalankan,” katanya pada Ahad.

Semalam, Kementerian Pertahanan Russia menafikan bahawa tenteranya membunuh orang awam ketika berundur dari bandar berhampiran Kyiv.

Menteri Luar Ukraine, Dmytro Kuleba menggesa organisasi antarabangsa menghantar pakar mereka ke negara itu secepat mungkin, untuk mengumpul bukti jenayah perang yang dilakukan tentera Russia.

Sabtu lalu, Penasihat kepada Presiden Ukraine, Mikhail Podolyak mendakwa mayat orang awam dengan tangan berikat dan ditembak mati oleh tentera Russia, ditemukan bergelimpangan di jalanan di Bucha.

Perang Russia-Ukraine sejak 24 Februari lalu telah mencetuskan kemarahan antarabangsa, di mana Kesatuan Eropah (EU), Amerika Syarikat (AS) dan Britain melaksanakan sekatan kewangan yang ketat ke atas Moscow.

Sekurang-kurangnya 1,417 orang awam terbunuh di Ukraine dan 2,038 yang lain cedera, menurut angka Pertubuhan Bangsa-Bangsa Bersatu (PBB).

Lebih 4.1 juta rakyat Ukraine juga telah melarikan diri ke negara lain, dan jutaan lagi dilaporkan hilang tempat tinggal. – Agensi


Rejim haram serang dua sel Hizbullah di Lubnan

BEIRUT, 8 Rabiulakhir 1445H, Isnin – Pesawat Israel menyerang dua sel Hizbullah – yang merancang untuk melancarkan peluru berpandu dan roket anti-kereta kebal ke arah rejim haram – di Lubnan pagi Isnin, kata tenteranya.

Serangan berlaku ketika pertempuran meletus merentasi sempadan perkongsian kedua-dua negara.

Hizbullah berkata, salah seorang pejuangnya terbunuh, tanpa memberi butiran lanjut.

Agensi berita Kerajaan Lubnan NNA melaporkan, serangan udara Israel berlaku di pinggir selatan Aitaroun, di selatan Lubnan. Ia juga tidak memberikan butiran lanjut.

Sementara itu, tentera Israel berkata, serangannya menyasarkan satu sel terletak bersebelahan dengan bandar Mattat, Israel, kira-kira 13 km barat daya Aitaroun.

Katanya, satu lagi berada jauh ke utara di kawasan Ladang Shebaa yang dipertikaikan.

Tentera berkata, ia menyerang kedua-dua sel sebelum mereka melepaskan tembakan.
Tidak jelas sama ada kedua-dua pihak merujuk kepada insiden sama.

Israel kemudian mendakwa, ia menyerang lebih banyak sasaran Hizbullah, termasuk kompaun dan pos pemerhatian.

Tiada laporan segera mengenai kecederaan atau kerosakan.

Hizbullah – yang disokong Iran – berbalas serangan dengan Israel di sempadan – dengan kekerapan yang semakin meningkat – sejak Gerakan Perjuangan Islam Palestin (Hamas) melakukan serangan mengejut ke atas Israel pada 7 Oktober dan Israel bertindak balas dengan operasi ke atas Gaza.

Israel telah bergerak untuk memindahkan 42 komuniti di sepanjang bahagian utaranya dengan Lubnan susulan pertempuran, yang dikatakan Hizbullah membunuh sekurang-kurangnya 27 pejuangnya sejak 7 Oktober lalu.

Sumber keselamatan Lubnan berkata, 11 pejuang dengan kumpulan Palestin di Lubnan – sekutu Hizbullah – terbunuh di kawasan sempadan, bersama empat orang awam.

Menurut laporan tentera Israel, sekurang-kurangnya lima askar Israel dan seorang awam telah terbunuh di sebelah sempadan Israel. – Agensi


Faizal Azumu nafi naikkan papan iklan sebagai bahan kempen

IPOH, 13 Rabiulakhir 1444H, Selasa – Timbalan Presiden Bersatu, Datuk Seri Ahmad Faizal Azumu menafikan beliau yang menaikkan beberapa papan iklan sebagai bahan kempen Pilihan Raya Umum ke-15 (PRU15) di sekitar Tambun tetapi ia sebaliknya dilakukan oleh penyokongnya.

Calon Perikatan Nasional (PN) yang bertanding bagi kerusi Parlimen Tambun itu berkata, beliau tahu dan mengenali pihak yang menaikkan papan iklan itu malah sudah memberitahu supaya tidak menyertakan perkataan PN kerana bukan sebahagian daripada kempen parti.

“Saya fikir ia sesuatu yang ‘bijak’ dan harap ia sekadar untuk menambah warna semasa kempen ini. Walaupun nampak seperti menyindir tetapi sebahagian kita berpolitik tanpa perlu serangan peribadi dan sebagainya.

“Saya suka cara itu sebab beri sedikit elemen keseronokan, saya rasa okay sahaja,” katanya ketika ditemui pemberita pada Ceramah Kelompok PN di Meru Perdana di sini malam tadi.

Ditanya mengenai dakwaan orang ramai berhubung kos bagi pemasangan dan pertukaran papan tanda sekitar Tambun yang dianggap membazir, beliau berkata ia bukan daripada parti atau dirinya sendiri kerana terdapat had perbelanjaan yang ditetapkan untuk berkempen mengikut peraturan.

Ahmad Faizal yang juga Menteri Belia dan Sukan turut mempertikaikan saingannya yang menaikkan papan iklan di lebuh raya yang dipercayai melibatkan kos ratusan ribu selain pemasangan bendera yang terlalu banyak di kawasan awam.

Baru-baru ini, sebuah portal berita tempatan melaporkan Ahmad Faizal menaikkan beberapa papan iklan di sekitar Tambun sebagai bahan kempen PRU15.

Papan iklan itu antaranya memaparkan wajah Ahmad Faizal diiringi kata-kata ‘Never Lost In Tambun’, yang telah diturunkan dan digantikan dengan papan iklan baharu dengan tulisan ‘Dari Tambun susur keluar ke Utara, 50m’ dipercayai disasarkan kepada Pengerusi Pakatan Harapan (PH) Datuk Seri Anwar Ibrahim yang berasal dari Pulau Pinang.

Ia dikatakan sebagai respons kepada sebuah papan iklan dengan gambar Anwar dan tulisan ‘Dari Tambun untuk Malaysia’ yang dinaikkan di Jalan Chemur/Jalan Meru Impian dan sebelum ini, papan iklan menunjukkan gambar Ahmad Faizal dengan sindiran berkenaan sebutan ‘air’ dalam loghat Perak yang memaparkan kata-kata ‘Ayor bukan Ayaq’ tular di media sosial.

Sementara itu, Ahmad Faizal berkata, kempen hari ketiga semakin rancak dengan pasukan melakukan lawatan rumah ke rumah termasuk menziarah penduduk yang sakit serta kerja pemasangan bendera parti selain memaklumkan akan melancarkan tambahan manifesto bagi negeri Perak yang akan diumumkan dalam masa terdekat.

Beliau yang merupakan penyandang Ahli Parlimen Tambun berdepan Anwar mewakili PH dan Ketua UMNO Tambun, Datuk Aminuddin Md Hanafiah yang mewakili BN serta Abdul Rahim Tahir dari Pejuang.-  Bernama


DUN Perak bubar hari ini

TAPAH, 20 Rabiulawal 1444H, Isnin – Perak membubarkan Dewan Undangan Negeri (DUN) secara rasmi hari ini bagi memberi laluan kepada Pilihan Raya Umum Ke-15 (PRU15).

Menteri Besar, Datuk Seri Saarani Mohamad berkata, pembubaran DUN dilakukan selepas beliau menerima warkah pengisytiharan daripada Sultan Perak Sultan Nazrin Shah yang memberi perkenan untuk membubarkan DUN berkuat kuasa hari ini.

“Watikah tersebut diperoleh pada Ahad,” katanya pada sidang media di sini.

Dilapor, pada Rabu, Saarani pertama kali menghadap Sultan Nazrin bagi mempersembahkan hasrat pembubaran DUN sebelum dititahkan sekali lagi menghadap pada Jumaat.

Menurut Saarani, warkah permohonan pembubaran itu dibuat selaras dengan Fasal 2 Perkara 36 Bahagian Pertama Undang-Undang Tubuh Kerajaan Negeri Perak.

Saarani turut menyembah maklum mengenai pengumuman Perdana Menteri Datuk Seri Ismail Sabri Yaakob mengenai pembubaran Parlimen berkuat kuasa 10 Okt, serta syor supaya ketua kerajaan negeri mengambil tindakan untuk membubarkan DUN bagi membolehkan PRU15 diadakan serentak.

Perak mempunyai 59 kerusi DUN.

DUN Perak kini terdiri daripada 25 Ahli Dewan Undangan Negeri (ADUN)  Barisan Nasional (BN), DAP (15), Amanah (lima), Bersatu (empat), PAS (tiga), PKR (tiga), PBM (tiga) dan Bebas (satu). – Bernama


Pasukan jihad tekad kawal inflasi, harga makan pada kadar rendah

KOTA BHARU, 24 Zulhijjah 1443H, Ahad – Pasukan Khas Jihad Tangani Inflasi bertekad mengawal dan mengekalkan inflasi dan harga barangan makanan di negara ini pada kadar rendah, kata Pengerusinya Tan Sri Annuar Musa.

Beliau yang juga Menteri Komunikasi dan Multimedia berkata pasukan khas itu mengambil perhatian mengenai kenaikan inflasi Malaysia yang meningkat sehingga 3.4 peratus bagi tempoh Jun 2021 hingga Jun lepas.

“Pasukan khas mengakui ada trend kenaikan (inflasi) dan yang penting tugas kita (Pasukan Khas Jihad Tangani Inflasi) akan terus memantaunya supaya tidak berlaku peningkatan inflasi secara tidak terkawal.

“Maknanya, kerajaan tidak akan biar sahaja kenaikan (inflasi)…tugas kita sekarang ialah mengawal supaya (kadar inflasi) berada pada tahap tiga peratus dan kalau untuk barangan makanan sekitar lima hingga enam peratus,” katanya.

Beliau berkata demikian kepada pemberita selepas melawat program Lelongan Jualan Keluarga Malaysia sempena Jelajah Aspirasi Keluarga Malaysia (AKM) Kelantan di Stadium Sultan Muhammad IV, di sini hari ini.

Annuar turut memberi jaminan Pasukan Khas Jihad Tangani Inflasi akan melakukan usaha berterusan dengan melaksanakan beberapa tindakan drastik mengenai inflasi dan ia akan diumumkan dari semasa ke semasa.

Katanya, beliau perlu membuat penelitian serta keterlibatan dengan setiap pihak berkaitan sebelum memutuskan setiap langkah kerajaan dalam menangani kenaikan inflasi negara.

Sebelum ini, Jabatan Perangkaan Malaysia (DOSM) menyatakan Indeks Harga Pengguna (IHP) Malaysia meningkat 3.4 peratus tahun ke tahun kepada 127.4 pada Jun 2022 berbanding 123.2 pada Jun 2021, melepasi purata inflasi di Malaysia bagi tempoh Januari 2011 hingga Jun 2022 sebanyak 1.9 peratus.

Menurut Ketua Perangkawan Datuk Seri Dr Mohd Uzir Mahidin indeks makanan meningkat 6.1 peratus dan kekal sebagai penyumbang utama kenaikan inflasi pada bulan tersebut (Jun 2022).

Sementara itu, Annuar menegaskan bahawa kenaikan inflasi negara tiada kaitan dengan keberkesanan Pasukan Khas Jihad Tangani Inflasi memandangkan data yang dikeluarkan berdasarkan tempoh setahun lalu, sebelum pasukan khas itu diwujudkan.

“Kena faham sesuatu perkara bahawa data inflasi yang dikeluarkan itu adalah dalam masa setahun dan baru diumumkan kaji selidik itu merujuk Jun 2021 hingga Jun lepas…ia tiada kena mengena soal keberkesanan pasukan khas jihad,” katanya.

Annuar berkata pihaknya menerima data kenaikan inflasi itu sebagai petunjuk bahawa penubuhan Pasukan Khas Jihad Tangani Inflasi adalah relevan ketika ini malah pada masa akan datang. – Bernama


19 terbunuh serangan letupan terbaharu di Afghanistan

KABUL, 26 Rabiulawal 1443H, Selasa – Beberapa letupan menggegarkan ibu negara Afghanistan, menyebabkan sekurang-kurangnya 19 orang terbunuh dan puluhan yang lain cedera.

Serangan berlaku ketika negara yang dilanda perang itu terus bergelut dengan cabaran keselamatan baharu.

Dua serangan kuat berturut-turut dilaporkan berlaku di pintu masuk Hospital Sardar Mohammad Daud Khan yang mempunyai 400 katil – hospital tentera terbesar di negara itu – di kawasan Wazir Akbar Khan di tengah Kabul.

Letupan it, diikuti dengan tembakan secara rawak, membawa kepada huru-hara di dalam dan di luar hospital yang sibuk.

Jurucakap Kementerian Dalam Negeri, Qari Saeed Khosty mengesahkan sekurang-kurangnya 43 cedera dalam serangan berkenaan.

Jumlah mangsa mungkin meningkat kerana ramai yang dimasukkan ke hospital dalam keadaan kritikal, kata laporan agensi berita.

Khosty memaklumkan, pasukan khas Taliban telah bergegas ke tempat kejadian bagi memastikan keadaan terus terkawal.

Bagaimanapun, tiada pihak mengaku bertanggungjawab, tetapi menurut Agensi Berita Bakhtar yang berpangkalan di Kabul, sebilangan pengganas Daesh telah memasuki hospital dan bertempur dengan pasukan keselamatan.

Hospital itu pernah diserang pengganas pada 2017, apabila lelaki bersenjata yang menyamar sebagai kakitangan perubatan membunuh sekurang-kurangnya 30 orang.

Terdapat beberapa siri serangan keganasa di seluruh Afghanistan beberapa minggu kebelakangan ini, kebanyakannya didakwa dilakukan kumpulan pengganas Daesh, yang terbabit dalam persaingan kuasa yang sengit dengan Taliban.

Serangan hari ini adalah yang paling teruk sejak pengeboman berkembar di luar Lapangan Terbang Antarabangsa Hamid Karzai di Kabul akhir Ogos, yang mengorbankan sekurang-kurangnya 175 orang. – Agensi


Pemartabatan sejarah perlu dasar pendidikan jelas

SEREMBAN, 19 Muharram 1444H, Rabu – Usaha memartabatkan sejarah tempatan memerlukan dasar pendidikan yang jelas supaya dapat dihayati generasi akan datang, kata Yang Dipertua Dewan Negara, Tan Sri Dr Rais Yatim.

Beliau berkata, pengiktirafan untuk lebih ramai ilmuan sejarah dan arkeologi juga amat penting dalam pemuliharaan warisan sejarah dan budaya bangsa di negara ini supaya ia terus diperkasa.

“Ini bermakna kita harus menambah biasiswa dan latihan bagi menarik minat pelajar dalam bidang tersebut, apabila kepakaran bertambah dalam dua bidang ini, barulah corak pendidikan melalui sejarah akan meningkat.

“Pengabaian subjek sejarah dan arkeologi amat bahaya bagi generasi akan datang jika pengajaran sejarah itu berbaur prasangka atau prejudis,” katanya ketika berucap pada Seminar Polemik Sejarah Negeri Sembilan bertemakan ‘Perkembangan Pensejarahan Negeri Sembilan’.

Bercakap kepada pemberita selepas itu, Rais yang memberi contoh Negeri Sembilan berkata, pemahaman mengenai Adat Perpatih dan susur-galur adat itu amat penting dijelaskan dalam pendidikan.

Katanya kebijaksanaan, keindahan hidup tradisi di negeri Adat Perpatih itu harus dipupuk semula dengan peranan yang dimainkan oleh Yang Dipertuan Besar, Ketua-Ketua Adat serta kerajaan negeri.

“Kalau tidak diperkasakan daripada sekarang, dalam satu dekad masyarakat tidak kenal apa itu adat dan mereka akan mula mempersoalkan kedudukan adat,” katanya. – Bernama


Kenyataan Presiden UMNO petanda buruk buat Muafakat Nasional?

BANGI, 5 Safar 1442H, Rabu – Kenyataan Datuk Seri Ahmad Zahid Hamidi bahawa Barisan Nasional (BN) dan UMNO tidak dapat menghalang Ahli-Ahli Parlimen yang menyokong Datuk Seri Anwar Ibrahim boleh dianggap petanda buruk kepada Muafakat Nasional.

Terdahulu, Presiden UMNO itu berkata, beliau dimaklumkan ramai Ahli Parlimen UMNO dan BN yang menyatakan sokongan terhadap Presiden PKR itu.

“Saya mengikuti sidang media oleh Anwar. Sebagaimana diketahui umum, UMNO dan BN bukan parti komponen Perikatan Nasional (PN). Sokongan kepada kerajaan PN adalah sokongan daripada Ahli Parlimen sahaja.

“UMNO dan BN tidak dapat menghalang Ahli-ahli Parlimen yang mengambil keputusan untuk menyokong Anwar yang berhasrat untuk menghadap Yang di-Pertuan Agong bagi menyatakan hasrat beliau.

“Saya menghormati pendirian Ahli Parlimen berkenaan,” katanya.

Mengulas situasi itu, Naib Presiden Barisan Jemaah Islamiyah Se-Malaysia (BERJASA), Ustaz Mohd Hazizi Ab Rahman secara sinis berkata, Muafakat Nasional yang tidak muafakat daripada pihak UMNO.

Katanya, setelah PAS berkali-kali menyatakan sokongan kepada Muhyiddin serta mengerahkan ahli-ahlinya supaya taat setia kepada PN – walaupun tidak dapat kerusi di Pilihan Raya Negeri (PRN) di Sabah – kelihatan UMNO memilih pendekatan berlainan.

“Ternyata ahli-ahli UMNO yang selama ini menolak Anwar berada dalam dilema, apabila Zahid berpendirian sebaliknya, demi menyelamatkan kedudukannya yang terdesak.

“Ini adalah satu petanda buruk bagi Muafakat Nasional,” katanya.

Dengan krisis yang tidak berkesudahan, Ustaz Hazizi yakin jutaan orang Melayu melihat perkembangan ini dengan perasaan meluat.

“Sehubungan itu BERJASA menawarkan kepada mereka yang ikhlas, jujur dan setia kepada agama, bangsa dan negara, serta mempunyai kompetensi untuk memimpin, agar bersama BERJASA demi menyelamatkan umat yang diperkotak-katikkan oleh pemimpin politik yang tamak selama ini,” katanya.

Sebelum ini Anwar mendakwa, mendapat sokongan kukuh daripada Ahli Parlimen untuk membentuk kerajaan Persekutuan baharu.

Dakwanya lagi, sokongan Ahli Parlimen itu daripada pelbagai parti termasuk yang berpihak kerajaan sedia ada, namun tidak mendedahkan jumlah Ahli Parlimen yang menyokongnya.

Presiden PKR itu berkata, beliau sudah diperkenan untuk menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada jam 11 pagi semalam, namun ditangguhkan kerana baginda menerima rawatan di Institut Jantung Negara (IJN).


74 tahanan Palestin maut akibat kecuaian Israel

RAMALLAH, 27 Jamadilawal 1444H, Khamis – Kira-kira 74 tahanan Palestin yang ditahan di penjara haram Israel meninggal dunia akibat kecuaian perubatan sejak 1967.

Mangsa pertama, Khalil Al-Rashaida dari Bethlehem, meninggal dunia pada tahun 1968 selepas mengalami serangan jantung dan tidak diberikan rawatan diperlukan.

Manakala mangsa terbaharu yang meninggal dunia semalam adalah Nasser Abu Hamid dari kem Al-Amari.

Dia disahkan meninggal dunia selepas perkhidmatan penjara Israel menangguhkan aksesnya untuk mendapatkan rawatan terhadap penyakit kanser.

Mahkamah pendudukan Israel menolak permohonannya untuk dibebaskan awal memandangkan tahap kesihatan Nasser yang semakin merosot.

Menurut Kelab Tahanan Palestin, kira-kira 600 banduan yang sakit ditahan di penjara Israel, termasuk 200 daripadanya menghidap penyakit kronik.

Ini termasuk 24 tahanan yang menghidap barah dan kanser di pelbagai peringkat.

Saadia Farajallah, 68, meninggal dunia pada Julai akibat kecuaian perubatan yang disengajakan. Dia menderita diabetis, darah tinggi dan masalah jantung.

Saadia pernah hadir ke mahkamah dengan berkerusi roda beberapa hari sebelum kematiannya, berikutan kemerosotan kesihatannya itu.-  Agensi


Rider ditindas: Jangan sampai kita ajak rakyat boikot syarikat p-hailing

Oleh Siti Hafidah Abd Ghaffar

BANGI, 1 Jamadilawal 1443H, Isnin – Isu penindasan membabitkan penghantar makanan (p-hailing) bukan perkara baharu, sebaliknya hampir tiga tahun telah dibangkitkan namun tidak mendapat perhatian.

Pun begitu, muncul khabar gembira untuk ‘rider’ selepas Menteri di Jabatan Perdana Menteri (Hal Ehwal Agama), Idris Ahmad memberi maklum balas selepas dihubungi pertubuhan bukan kerajaan (NGO).

Naib Presiden PAS itu memaklumkan sudah menghubungi beberapa Menteri Kabinet yang berkaitan dengan perkara ini dan akan cuba mendapatkan kemaskini isu yang perlu diberi perhatian segera.

Mengulas perkara itu, Naib Pengerusi PEMBELA, Cikgu Izzat Johari menaruh harapan tinggi kepada Menteri Agama untuk tegas membawa isu ini ke Kabinet dan tidak mahu merasai kekecewaan lagi selepas isu penggunaan jenama ‘Timah’ pada arak.

“Isu ini sudah lama timbul secara tidak langsung memberi tekanan kepada rider muslim yang cuba menolak untuk tidak membawa makanan berunsurkan haram.

“Jadi kita harap Menteri Agama kali ini lebih tegas berkaliber membawa isu sensitif ini kerana kita tidak mahu sama seperti isu Timah bawa ke Kabinet tetapi syarikat pula diberi perhatian,” katanya ketika dihubungi Ismaweb.net.

Pada perkembangan sama, Cikgu Izzat menggesa syarikat p-hailing segera berhenti menindas rider mereka dan seharusnya mengambilkira sensitiviti rider muslim.

“Kita harap mereka tidak mengambil kesempatan dan jika berterusan kita tidak ragu-ragu untuk mengajak rakyat terutamanya muslim untuk mengadakan boikot besar-besaran.

“Jangan cabar umat Islam dan bermain sentimen-sentimen sensitif serta menindas. Ini penindasan zaman teknologi yang begitu dangkal,” tegasnya.

Sebelum ini, rider beragama Islam mendakwa, mereka berisiko menghadapi kejatuhan Petunjuk Prestasi Utama (KPI) sekiranya berhenti untuk menunaikan solat serta menolak mengambil pesanan berasaskan babi.

Antara perkara lain dibangkitkan adalah kadar upah penghantaran pesanan ‘rider’ dipotong mengikut sesuka hati; peta digital yang tidak mengikut jarak sebenar dalam aplikasi Google Maps atau pun Waze serta penggantungan dan penamatan ID Rider yang jelas tidak adil.

Timbalan Presiden Persatuan Penghantar P Hailing, Abdul Hakim Abdul Rani menjelaskan, apa yang menjadi sungutan itu perkara yang persatuan beliau terima dari rakan-rakan penghantar P Hailing saban hari.

Beliau membangkitkan beberapa keadaan mengenai prosedur operasi standard (SOP) di mana syarikat penyelia seolah-olah mengikat rakan-rakan penghantar seperti mereka bekerja tetap.

Sedangkan mereka ini pekerja ekonomi gig yang seharusnya menikmati satu bentuk pekerjaan yang fleksibel.


Eksploitasi buruh, AS larang import beberapa barangan dari Xinjiang

WASHINGTON, 1 Jamadilakhir 1442H, Khamis – Amerika Syarikat (AS) melarang produk tertentu yang diimport dari wilayah Xinjiang di China – tempat tinggal masyarakat minoriti Uyghur, menurut Jabatan Keselamatan Dalam Negeri (DHS) dan Perlindungan Sempadan (CBP) dalam satu kenyataan.

Perintah CBP itu dikuatkuasakan ke atas produk kapas dan tomato yang diimport dari Xinjiang – yang dikatakan menyalah guna penghuni penjara sebagai buruh paksa.

Oleh sebab itu, semua anggota CBP di pintu masuk AS diarahkan untuk menahan produk ditanam atau dihasilkan oleh entiti yang beroperasi di Xinjiang, membabitkan tekstil, biji tomato, sos tomato dan produk lain yang berkaitan dengannya.

Pengimport AS akan bertanggungjawab memastikan produk yang diimport tidak mengeksploitasi pekerja atau buruh paksa.

Agensi itu menentukan indikator buruh paksa sebagai hamba hutang, sekatan pergerakan, pengasingan, intimidasi dan ancaman serta penyalahgunaan kerja.

“DHS tidak akan bertolak ansur dengan buruh paksa dalam rantaian bekalan AS… dan kami menuntut orang Cina menutup kem mereka dan menghentikan pelanggaran hak asasi manusia mereka,” kata Pemangku Timbalan Setiausaha DHS, Ken Cuccinelli dalam kenyataan, semalam.

Pemangku Pesuruhjaya CBP, Mark A Morgan pula berkata, pihaknya juga tidak berkompromi dengan tindakan eksploitasi pekerja oleh kerajaan China, apatah lagi untuk mengimport barang ke AS di bawah nilai pasaran yang adil. – Agensi


Kemarau di Terengganu dijangka antara tahun 2025 dan 2030

KUALA NERUS, 28 Rabiulakhir 1442H, Isnin – Terengganu dijangka mengalami musim kemarau serius antara 2025 dan 2030 akibat fenomena El Nino, dan diikuti banjir yang lebih kerap antara tahun 2030 dan 2035 selaras dengan kemunculan La Nina, menurut kajian.

Ketua Pengarah Institut Penyelidikan Hidraulik Kebangsaan Malaysia (Nahrim), Datuk Ir Dr Nasir Md Noh berkata, perubahan iklim yang agak ekstrem ketika itu turut melibatkan negeri-negeri lain, namun Terengganu dijangka mengalaminya dalam tempoh lebih panjang.

Beliau berkata, ia merupakan sebahagian daripada hasil kajian ramalan yang dijalankan bersama dengan Unit Pemodenan Tadbiran Dan Perancangan Pengurusan Malaysia (MAMPU), yang dihasilkan dengan menggunakan kaedah ‘big data’ yang mampu meramal perubahan iklim antara 90 dan 100 tahun akan datang.

“Ini adalah ramalan hasil laporan penilaian yang dibuat oleh Panel Perubahan Iklim Antara Kerajaan (IPCC).

“Bagi Nahrim pula, tindakan yang dibuat ialah memaklumkan perkara ini kepada Kementerian (Alam Sekitar dan Air) serta operator bekalan air untuk membuat persediaan,” katanya kepada pemberita ketika ditemui selepas majlis penyerahan Memorandum Persefahaman (MoU) bersama Universiti Sultan Zainal Abidin (UniSZA) di sini hari ini.

MoU itu telah ditandatangani pada 2 Nov lepas secara maya susulan Perintah Kawalan Pergerakan Bersyarat yang berkuatkuasa ketika itu.

Sementara itu, Naib Canselor UniSZA, Profesor Datuk Dr Hassan Basri Awang Mat Dahan berkata MoU itu akan merancakkan lagi penyelidikan universiti serta perkongsian kepakaran industri dalam beberapa projek penyelidikan jangka panjang yang berskala besar. – Bernama


Institut pendidikan bawah KPM dibuka ikut takwim 2021

BANGI, 18 Jamadilawal 1442H, Sabtu – Semua institusi pendidikan di bawah seliaan Kementerian Pendidikan Malaysia (KPM) di seluruh negara akan dibuka mengikut takwim 2021, termasuk di kawasan Perintah Kawalan Pergerakan Bersyarat (PKPB).

Pembukaan itu turut membabitkan institut pendidikan swasta (IPS) yang berdaftar dengan kementerian sama, termasuk sekolah antarabangsa.

“Takwim bagi IPS (institusi pendidikan swasta) pula adalah berdasarkan tarikh penggal persekolahan institusi masing-masing,” kata KPM dalam satu kenyataan hari ini.

Terdahulu, Perdana Menteri, Tan Sri Muhyiddin Yassin memaklumkan bahawa sesi persekolahan akan bermula pada 20 Januari ini.

Muhyiddin berkata, pembukaan bagi institusi pendidikan swasta dan antarabangsa yang berdaftar dengan KPM bagi sesi 2021 adalah tertakluk kepada kalendar akademik institusi tersebut mengikut prosedur operasi standard yang ditetapkan Majlis Keselamatan Malaysia (MKN).

“Bagi yang menuntut di institusi pengajian tinggi (IPT) pula, Kementerian Pengajian Tinggi (KPT) akan membenarkan pelajar tempatan kembali ke kampus secara berfasa mengikut IPT masing-masing seawal 1 Mac 2021,” katanya.

Mengulas lanjut, KPM berkata, pengoperasian semua institusi pendidikan adalah tertakhluk kepada pematuhan Garis Panduan Pengurusan dan Pengoperasian Sekolah Dalam Norma Baharu.

Malah, pengoperasian itu turut membabitkan Garis Panduan Pengurusan dan Pengoperasian Institut Pendidikan Guru dan Kolej Matrikulasi Dalam Norma Baharu.

“KPM akan sentiasa memantau keadaan semasa pengoperasian institusi Pendidikan bersama-sama dengan Kementerian Kesihatan Malaysia (KKM) dan MKN bagi memastikan aspek kesihatan dan keselamatan warga institusi Pendidikan terus diutamakan,” katanya.


DAP mungkin hilang dari radar selepas PRU15, dakwa bekas ahli

Oleh Siti Hafidah Abd Ghaffar

BANGI, 17 Jamadilawal 1443H, Rabu – Tidak mustahil parti tamak haloba DAP akan terus hilang daripada radar pada Pilihan Raya Umum ke-15 (PRU15).

Ini susulan DAP gagal mempertahankan kerusi pada Pilihan Raya Negeri (PRN) Melaka, bahkan hanya mampu meraih dua kerusi daripada 26 kerusi yang ditandingi pada PRN Sarawak baru-baru ini.

Pun begitu, kegagalan DAP bukan perkara mengejutkan kerana rakyat sudah serik dengan kegagalan parti itu mentadbir negara yang sekadar bertahan selama 22 bulan.

Sepanjang tempoh itu, negara sepertinya punah dari pelbagai sudut termasuk ekonomi, kata bekas ahli DAP, Datuk Seri Ramesh Rao.

Atas sebab itu, beliau tidak pelik apabila DAP kalah dalam PRN Melaka dan Sarawak kerana baginya rakyat tidak mahu melalui perkara yang sama.

“Sebab itulah di Melaka dan Sarawak rakyat menolak DAP.

“Saya yakin PRU15 pun mungkin DAP akan hilang terus daripada radar dan mungkin Pulau Pinang juga mereka akan hilang,” katanya ketika dihubungi Ismaweb.net hari ini.

Dalam pada itu, Ramesh yang juga Presiden Pertubuhan Minda dan Sosial Prihatin mendakwa bahawa DAP sanggup bekerjasama dengan sesiapapun demi kuasa.

Bahkan katanya, DAP umpama ‘membunuh diri’ apabila menjalinkan politik kerjasama dengan Tun Dr Mahathir Mohamad walaupun bekas Perdana Menteri itu sering kali dikritik.

“Oleh itu, rakyat sudah sedar perjuangan DAP hanyalah untuk persendirian bukan untuk rakyat dan negara,” katanya.


Hong Kong mungkin buang berjuta dos Pfizer kerana tarikh luput

HONG KONG, 14 Syawal 1442H, Rabu – Hong Kong berkemungkinan terpaksa melupuskan berjuta-juta dos vaksin COVID-19 kerana hampir kepada tarikh luput, akibat kekurangan individu yang mendaftar untuk menerima suntikan imunisasi itu.

Hong Kong antara beberapa negara di dunia yang bernasib baik kerana memperoleh bekalan dos yang mencukupi untuk diberikan kepada kira-kira 7.5 juta penduduknya.

Bagaimanapun, ketidakpercayaan pemerintah yang semakin meningkat sehingga membantah perbezaan pendapat – termasuk maklumat yang tidak benar disebar di dalam talian – menyebabkan keraguan rakyat untuk mengambil vaksin.

Semalam, seorang anggota pasukan petugas vaksin kerajaan memberi amaran bahawa penduduk Hong Kong hanya mempunyai tempoh tiga bulan sebelum kumpulan pertama vaksin Pfizer-BioNTech tamat tarikh luput.

“Semua vaksin mempunyai tarikh luput. Mereka tidak dapat digunakan selepas tarikh luput dan pusat vaksinasi masyarakat untuk BionNTech akan berhenti operasi setelah bulan September,” kata bekas pengawal Pusat Perlindungan Kesihatan, Thomas Tsang.

Tsang berkata, adalah tidak wajar jika Hong Kong membuang dos yang tidak digunakan sementara seluruh dunia sedang berusaha mendapatkan bekalan vaksin.

Dia turut memberi amaran bahawa bandar itu tidak mungkin lagi menerima dos baharu jika vaksin sedia ada dibuang.

Hong Kong membeli 7.5 juta dos vaksin Pfizer-BioNTech dan Sinovac China.

Ia juga turut menempah sebanyak 7.5 juta dos AstraZeneca namun telah membatalkan perjanjian itu pada awal tahun ini, selepas mendakwa merancang menggunakan wang berkenaan untuk vaksin generasi kedua tahun depan. – Agensi


COVID-19: Kes melonjak, Korea Selatan perketat semula sekatan

SEOUL, 27 Jamadilawal 1443H, Sabtu – Korea Selatan akan melanjutkan peraturan penjarakan sosial yang ketat selama dua minggu, di tengah-tengah lonjakan berterusan kes jangkitan COVID-19 dan kebimbangan terhadap varian baharu, Omicron.

Kerajaan melaksanakan semula sekatan pada 18 Disember, enam minggu selepas melonggarkannya di bawah skim ‘hidup dengan COVID-19’, berikutan bilangan jangkitan baharu dan serius memecah rekod yang memberi tekanan kepada sistem perubatan negara.

Jumlah jangkitan harian telah menurun dengan 4,875 kes pada Khamis – selepas pernah mencecah 8,000 dua minggu lalu – namun bilangan pesakit kritikal masih paras tertinggi iaitu 1,000 orang, menurut Agensi Kawalan dan Pencegahan Penyakit Korea (KDCA).

Perdana Menteri Korea, Kim Boo-kyum berkata, lanjutan itu bertujuan untuk menangani penyebaran kes Omicron, selain sebagai tempoh untuk menambah lebih banyak katil hospital dan menggalakkan kempen suntikan penggalak.

“Kita harus menempah katil yang mencukupi yang boleh menampung kira-kira 10,000 kes sehari, dan juga kita harus mempercepatkan suntikan penggalak dan vaksinasi kanak-kanak,” kata Boo-kyum.

Sekatan – yang berkuat kuasa sehingga 16 Januari – melarang perhimpunan melebihi empat orang yang telah divaksin sepenuhnya, selain memerlukan restoran, kafe dan bar ditutup pada jam 9 malam serta panggung wayang dan kafe internet pada jam 10 malam.

Individu yang tidak divaksin hanya dibenarkan makan di luar premis, atau menggunakan perkhidmatan bawa pulang serta penghantaran.

Sehingga kini, hampir 91 peratus rakyat Korea Selatan berumur 12 tahun ke atas telah diberikan vaksinasi COVID-19 sepenuhnya. – Agensi


Esok hari penentuan sama ada Zahid Hamidi perlu membela diri

KUALA LUMPUR, 20 Jamadilakhir 1443H, Ahad – Keputusan sama ada Datuk Seri Dr Ahmad Zahid Hamidi akan dibebaskan atau diarah membela diri terhadap 47 pertuduhan pecah amanah (CBT), rasuah dan penggubahan wang haram melibatkan dana Yayasan Akalbudi (YAB), akan diketahui esok.

Hakim Mahkamah Tinggi Datuk Collin Lawrence Sequerah dijadualkan untuk menyampaikan keputusannya di penghujung kes pendakwaan pada pukul 9.30 pagi.

Sekiranya keputusan mahkamah berpihak kepada pendakwaan, yakni mahkamah mendapati terdapat kes prima facie terhadap Ahmad Zahid, 68, maka dia akan dipanggil untuk membela diri, namun jika keputusan adalah sebaliknya, bekas timbalan perdana menteri itu akan dilepas dan dibebaskan.

Pada 6 Disember lepas Hakim Sequerah menetapkan 24 Januari (esok) sebagai tarikh untuk menyampaikan keputusannya di penghujung kes pendakwaan selepas mendengar hujah kedua-dua pihak.

Pasukan pendakwaan diketuai Timbalan Pendakwa Raya Datuk Raja Rozela Raja Toran manakala pasukan pembelaan terdiri daripada peguam Hisyam Teh Poh Teik dan Hamidi Mohd Noh.

Pada 19 Mac, pihak pendakwaan menutup kesnya selepas memanggil 99 saksi termasuk bekas pegawai khas Ahmad Zahid, Datuk Seri Wan Ahmad Wan Omar, rakan kongsi firma guaman Lewis & Co B. Muralidharan, pengurup wang Omar Ali Abdullah dan bekas setiausaha eksekutif Ahmad Zahid, Mejar Mazlina Mazlan @ Ramly. Perbicaraan bermula pada 18 November 2019.

Ahmad Zahid mengaku tidak bersalah terhadap 12 pertuduhan CBT, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik Yayasan Akalbudi.

Bagi pertuduhan CBT, Ahmad Zahid, didakwa menggunakan dana berkenaan untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Beliau dituduh melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Januari 2014 dan 23 Disember 2016. Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.

Bagi lapan tuduhan rasuah, Ahmad Zahid didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat-syarikat berkenaan mendapatkan projek MyEG, membekalkan cip pasport, dan dilantik sebagai pengendali pusat sehenti visa migran, masing-masing di Pakistan dan Nepal.

Beliau dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018, mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009.

Ahli Parlimen Bagan Datuk itu juga berdepan dengan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Kesemua perbuatan itu didakwa dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang, di sini, antara 29 Mac 2016 dan April 2018.

Ahmad Zahid juga berdepan dengan 40 pertuduhan di Mahkamah Sesyen Shah Alam menerima rasuah daripada sebuah syarikat berhubung sistem visa luar negara, yang menjadikan beliau berdepan dengan sejumlah 87 pertuduhan semuanya. – Bernama


Kempen ‘Asal Bukan Zahid’ signal jelas penolakan Presiden UMNO

Oleh Zuhayati Yazid

BANGI, 12 Jamadilakhir 1444H, Khamis – Kempen ‘Asal Bukan Zahid’ wajar dilihat sebagai signal daripada perwakilan UMNO menolak ketuanya sendiri secara terbuka.

Felo Kanan Majlis Profesor Negara, Dr Jeniri Amir berkata, dalam situasi mencabar ini Presiden UMNO, Datuk Seri Ahmad Zahid perlu akur dan mempertimbangkan untuk berundur.

Beliau berkata, Ahli Parlimen Bagan Datuk itu sewajarnya tidak bertanding dalam pemilihan kali ini walaupun mendakwa pernah mendapat undian yang selamat.

“Ini merupakan petunjuk bahawa orang dalaman UMNO sendiri menolak dengan hormat kerana mahu pembaharuan dan mencari pemimpin yang lebih bersih dan berwibawa selain merangka parti ke arah yang lebih baik.

“Beliau juga perlu terima kenyataan bahawa kekalahan teruk dalam Pilihan Raya Umum ke-15 (PRU15) lalu juga sedikit sebanyak berpunca daripada dirinya sendiri.

“Jadi sebagai anak jantan sebenar dan mempunyai jiwa besar Zahid perlu terima dengan terbuka dan turun dengan lebih bergaya berbanding ditolak dengan cara yang lebih hina, walaupun sebelum ini beliau mengaku mempunyai undi yang lebih banyak berbanding pencabar yang lain.” katanya ketika dihubungi Ismaweb.net, hari ini.

Beliau berkata demikian sebagai mengulas kempen ‘Asal Bukan Zahid’ yang disertai kira-kira 100 Ketua UMNO Bahagian di seluruh negara bagi menggantikan presidennya menjelang pemilihan UMNO, minggu depan.

Kempen ‘Asal Bukan Zahid’ bermula apabila beberapa Ketua UMNO Bahagian mengadakan pertemuan dengan Bendahari Barisan Nasional (BN), Datuk Seri Hishammuddin Tun Hussein supaya mengambil tanggungjawab memulihkan UMNO.

Mengulas lanjut, Jeniri berpandangan Ahmad Zahid dilihat ‘kebal’ dalam situasi berkenaan kerana mahu kekal dalam pentadbiran kerajaan campuran hari ini.

Katanya, sekiranya tiada lagi penglibatan Ahmad Zahid dalam UMNO, ia bukan sahaja menjejaskan parti itu sendiri tetapi menyebabkan akan berlaku perubahan besar dalam kerajaan campuran hari ini.

Malah, UMNO perlu memberikan nama baharu bagi menggantikan peranan dalam kerajaan pimpinan Datuk Seri Anwar Ibrahim sekiranya Ahmad Zahid kekal bertanding dan kalah dalam pemilihan nanti.

“Kita perlu lihat pemilihan Zahid sebagai Timbalan Perdana Menteri hari ini adalah kerana beliau adalah presiden kepada parti dan sekiranya beliau tiada lagi kuasa perkara ini perlu diganti kepada nama baharu,” jelas beliau.

Bagaimanapun, Jeniri berpandangan, keputusan untuk menolak Ahmad Zahid hanya akan dicapai sekiranya semua perwakilan sehati sejiwa untuk menolak dirinya.


PKP: Jangan cuba rentas Putrajaya

PUTRAJAYA, 26 Ramadan 1442H, Sabtu – Orang ramai dari kawasan Perintah Kawalan Pergerakan (PKP) diingatkan tidak sesekali ingkar dengan cuba merentas untuk aktiviti sosial dan riadah.

Ketua Polis Daerah Putrajaya, ACP Mohd Fadzil Ali berkata, polis tidak akan teragak-agak mengambil tindakan tegas terhadap mereka yang ingkar terutama yang menyalahgunakan permit kebenaran rentas daerah untuk urusan rasmi.

“Pemeriksaan dan pemantauan akan dijalankan dari semasa ke semasa di premis perniagaan dan kedai makanan untuk memastikan tempat keramaian tiada orang luar,” katanya kepada Bernama selepas melakukan tinjauan di sekitar Ayer 8, di sini malam tadi.

Mohd Fadzil berkata, polis Putrajaya terpaksa tegas dan meningkatkan pemantauan dalam melindungi pusat pentadbiran itu daripada risiko jangkitan COVID-19.

“Ini kerana Putrajaya dikelilingi beberapa daerah di Selangor dan Kuala Lumpur yang dikenakan PKP. Tindakan tegas ini penting memastikan penularan tidak berlaku di Putrajaya,” katanya.

Beliau berkata, polis Putrajaya hanya menjalankan tanggungjawab dalam mengawal tiada pergerakan bebas kecuali bagi mereka yang mempunyai urusan rasmi, kecemasan dan bekerja.

Selain itu, Mohd Fadzil juga mengingatkan warga Putrajaya mengamalkan kawalan kendiri dan tidak leka dalam pematuhan SOP ketika situasi COVID-19 yang getir melanda negara.

Semalam, Malaysia merekodkan 4,498 kes COVID-19 baharu dengan Selangor mencatatkan jumlah kes tertinggi melibatkan 1,424 kes diikuti Sarawak (750) dan Kuala Lumpur (436).

Mohd Fadzil berkata, cabaran Ibu Pejabat Daerah Putrajaya adalah memastikan kawasan Putrajaya terus kekal zon hijau.

Beliau berkata, polis memahami perasaan warga Putrajaya yang semakin jemu kerana pergerakan ekonomi dan sosial yang terhad sejak setahun pandemik COVID-19 melanda.

Namun katanya, situasi itu bukan kehendak polis yang sering disalahkan masyarakat tidak kira apa tindakan diambil, bagi memastikan orang ramai terus patuh untuk menangani musuh terkini dan ghaib ini. – Bernama


Silap besar jika anggap Biden akan berpihak kepada Palestin

BAITULMAQDIS, 15 Jamadilakhir 1442H, Khamis – Rakyat Palestin telah lama berhasrat untuk membuka ‘halaman baru’ selepas empat tahun pemerintahan Donald Trump di Washington, yang melemahkan seluruh perjuangan Palestin.

Trump membiarkan pemerintah sayap kanan Israel melakukan sesuka hatinya, dan memberikan kebenaran kepada kegiatan negara haram itu.

Oleh itu, kemenangan pilihan raya Joe Biden disambut baik oleh Presiden Palestin, Mahmoud Abbas yang melihatnya sebagai langkah untuk memajukan penyelesaian damai untuk Palestin-Israel.

Namun, penganalisis kanan di Jaringan Dasar Palestin, Al-Shabaka, Dr Yara Hawari menegaskan bahawa dasar Trump benar-benar hanya pendirian tradisional Washington terhadap Palestin, dengan sokongan penuh dan tanpa syarat untuk negara Israel.

“Dasar luar AS konsisten dalam pro-Israel, sama ada Parti Republik atau Parti Demokrat yang berkuasa.

“Pentadbiran Trump bukanlah sesuatu yang jauh berbeza daripada dasar ini. Tentunya gaya beliau lebih kasar dan memudahkan percepatan penjajahan Palestin, tetapi tindakannya itu tidak lari daripada dasar luar AS,” katanya.

Dr Yara berkata, untuk mengharapkan Biden, seorang Zionis yang menjanjikan untuk mengubah apa sahaja atau mengimbangi kerosakan yang dilakukan pendahulunya adalah pemikiran yang terlalu optimis.

Presiden AS yang baru juga mempunyai sejarah menyokong pencerobohan Israel terhadap Palestin.

Sebagai senator AS dan sebagai naib presiden di bawah Barack Obama, Biden membantu memastikan bahawa Amerika mengekalkan sokongannya yang teguh untuk Israel.

Biden adalah penyokong utama, misalnya, dalam mendapatkan sokongan untuk sistem pertahanan peluru berpandu Iron Dome, David’s Sling dan Arrow 3 Israel.

“Memang, Biden pernah mengatakan bahawa bantuan ketenteraan Amerika kepada Israel adalah pelaburan ‘terbaik’ yang dilakukan Washington.

“Sekiranya tidak ada Israel, Amerika Syarikat harus menciptakan Israel untuk melindungi kepentingannya di wilayah itu,” katanya

Walaupun beliau menandatangani sejumlah Perintah Eksekutif yang membatalkan keputusan Trump dalam 24 jam sejak pelantikannya minggu lalu, Presiden AS tidak akan membatalkan keputusan yang memihak kepada Israel.

Walaupun Biden telah mengkritik pemindahan Kedutaan Besar AS ke Baitulmaqdis oleh Trump, beliau tidak akan memindahkannya kembali ke Tel Aviv.

Lebih-lebih lagi, walaupun Biden telah mengatakan bahawa beliau akan mengembalikan beberapa program bantuan Palestin yang dipotong oleh pentadbiran Trump, seperti dana untuk pembangunan ekonomi dan bantuan kemanusiaan, beliau juga mengulangi pandangan pendahulunya tentang bantuan kepada Pihak Berkuasa Palestin (PA) yang bersyarat pemotongan pembayaran kebajikan kerajaan yang diberikan kepada keluarga tahanan Palestin dan rakyat Palestin yang dibunuh oleh Israel.

Ini adalah sesuatu yang ditolak oleh PA.

“Mengembalikan bantuan kepada PA dan UNRWA membawa kesan. Ini bermaksud kembali ke perniagaan seperti biasa, di mana rakyat Palestin terpaksa membuat konsesi politik.

“Jika kita melihat formula perundingan selama beberapa dekad, ini bukan sahaja tidak adil bagi rakyat Palestin, tetapi juga telah meruntuhkan sepenuhnya hak-hak asas Palestin dan juga undang-undang antarabangsa.

“Ini bukan berita baik bagi rakyat Palestin dalam usaha mereka untuk menentukan nasib sendiri, kebebasan dan kesamarataan,” kata Dr Yara.

Beliau berkata, suatu penilaian semula yang serius terhadap hubungan AS-Palestin bagi membuat perubahan yang diperlukan untuk mempromosikan keamanan di rantau ini sangat mustahak.

Banyak yang meragui bahawa pentadbiran Biden dapat memberikan perubahan seperti itu, terutama kerana Wakil Presiden Kamala Harris secara terbuka pro-Israel, begitu juga dengan Setiausaha Negara baru, Antony Blinken. – Agensi


Wanita BERJASA komited basmi isu keciciran murid dalam pendidikan

BANGI, 22 Rejab 1444H, Isnin – Wanita BERJASA berpandangan isu keciciran murid dalam pendidikan bukan disebabkan oleh masalah ekonomi semata-mata, tetapi ia berpunca daripada pelbagai faktor.

Timbalan Ketua Wanitanya, Ustazah Siti Umi Kalsom Hussin berkata, isu ini adalah salah satu perkara yang harus ditangani secara lebih luas dan holistik, bukan hanya bersandarkan kepada faktor tahap ekonomi keluarga murid sahaja.

Justeru, Wanita BERJASA melancarkan inisiatif ‘Usrah Khadijah’ sebagai salah satu solusi kepada keciciran anak-anak dalam pendidikan.

“Usrah Khadijah adalah satu platform untuk wanita bagi meningkatkan ilmu dan intelektual diri serta tempat mengumpulkan wanita untuk bersilaturahim dan saling berganding bahu melaksanakan projek-projek kemanusiaan untuk masyarakat setempat,” kata Ustazah Siti Umi Kalsom

Beliau berkata demikian ketika merasmikan Majlis Penyerahan Syahadah Qira’at AL Quran dan Pelancaran Usrah Khadijah, semalam.

Program usahasama antara Wanita BERJASA Kapar dengan Akademi Ngaji Anjung Lestari miliknya ini mensasarkan untuk memberi pendidikan kepada wanita.

Katanya, ia demi melihat golongan hawa menjadi satu sosok tubuh peribadi yang berilmu dan dapat membimbing anak-anak serta keluarganya menuju kecemerlangan.

Tegasnya, peranan seorang ibu sebagai pendidik pertama anak-anak harus diperkasakan.

“Ibu yang berilmu akan menjadi penolak utama dalam memastikan anak-anak tidak terjebak dalam isu keciciran ini,” katanya.


Pelik! Bagaimana menteri kanan tak tahu kasino Genting beroperasi?

BANGI, 12 Syawal 1442H, Isnin – Apakah sekarang ini wujud ‘communication breakdown’ yang teruk dalam kerajaan, sehingga Menteri Kanan Pertahanan, Datuk Seri Ismail Sabri Yaakob mendakwa tidak tahu mengenai pengoperasian kasino di Genting Highlands?

Perkara itu menimbulkan tanda tanya Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya terhadap kenyataan Ismail Sabri berhubung pengoperasian pusat perjudian terbesar itu adalah di luar pengetahuannya.

Beliau turut hairan bagaimana perkara itu tidak diketahui menteri kanan sedangkan kenyataan Menteri Pelancongan, Seni dan Budaya (MOTAC) menyatakan sebaliknya.

“Jika kasino sebesar Genting ini boleh beroperasi tanpa segan silu tanpa pengetahuan menteri kanan, maka kita yakin pasti ada kasino-kasino lain yang beroperasi lebih-lebih lagi kasino ‘underground’.

“Kita harap pihak berkuasa boleh lancarkan operasi untuk menggempur kasino-kasino sebegini,” katanya dalam kenyataan, hari ini.

Aminuddin berkata, pengoperasian pusat judi berkenaan pastinya menimbulkan pelbagai persoalan, bahkan membangkitkan lagi kemarahan rakyat yang muak dengan ‘double standard’.

“Rakyat pasti tertanya-tanya juga, bagaimana mereka ini boleh lepas ‘road block’ beramai-ramai merentas negeri dan menteri langsung tidak tahu mereka ke Genting Highlands? Pelik sungguh.

“Apa yang lebih penting ialah tindakan tegas perlu diambil kepada syarikat kasino gergasi itu,” katanya.

Katanya, jika tiada tindakan tegas, rakyat akan menganggap ia hanya ‘tutup biasa’ seperti mana premis yang mempunyai kes kontak rapat COVID-19 dan seolah-olah sandiwara.

“Yang paling penting ialah Kementerian Pelancongan perlu bertanggungjawab atas apa yang berlaku ini keranan merekalah yang beriya-iya (dan laju) ‘back-up’ rombongan pejudi-pejudi ke Genting itu seolah-olah ada udang di sebalik batu.

“Dari rakyat marah dengan ‘double standard’ antara marhaen dan kayangan, akhirnya jadi tahap ‘double standard’ antara masjid dan kasino pula,” katanya.


Muafakat Nasional masih wujud, belum putus hubungan: Annuar Musa

KUALA LUMPUR, 5 Rabiulakhir 1443H, Rabu – Status Muafakat Nasional (MN) yang dimeterai antara UMNO dan PAS masih menjadi tanda tanya, selepas kedua-dua parti memutuskan bertanding secara berasingan pada Pilihan Raya Negeri Melaka (PRN).

Bagi Ahli Parlimen Ketereh, Tan Sri Annuar Musa, gagasan kerjasama MN antara ‘dua beradik’ masih wujud terutama di peringkat kebangsaan.

Katanya, hubungan ini masih kukuh dan belum sampai memutuskan hubungan.

Beliau berkata, walaupun MN (permuafakatan politik) UMNO dan PAS, tapi kini PAS sebahagian daripada Perikatan Nasional (PN), manakala UMNO pula menjadi sebahagian daripada Barisan Nasional (BN).

“PN dan BN bersaing berasingan dan mereka bersaing sesama sendiri. Meskipun situasi itu berlaku, tak bermakna PAS dan UMNO itu terputus hubungan sama sekali.

“MN masih boleh dikatakan wujud terutamanya di peringkat kebangsaan,” katanya seperti dilapor media tempatan.

Annuar mengakui, bukan sesuatu yang luar biasa apabila parti yang bersama dalam kerajaan Persekutuan bersaing di peringkat negeri, kerana perkara tersebut turut diamalkan di negara lain.

Pada 14 September 2019 UMNO dan PAS menubuhkan Muafakat Nasional (MN) atas alasan untuk mengukuhkan semula kesatuan politik bangsa itu.

Gagasan berkenaan didakwa mahu membawa perubahan kepada kesatuan politik Melayu di Malaysia.

Namun, peranan dan fungsi Muafakat Nasional kini seolah-olah tenggelam dan hilang punca.


Dewan Rakyat sentuh isu darurat Parlimen Gerik, DUN Bugaya hari ini

KUALA LUMPUR, 8 Rabiulakhir 1442H, Selasa – Persoalan sama ada kerajaan bercadang menasihati Yang di-Pertuan Agong bagi mengisytiharkan darurat di Parlimen Gerik dan Dewan Undangan Negeri (DUN) Bugaya seperti yang dilakukan di Parlimen Batu Sapi, adalah antara isu akan dibangkitkan pada persidangan Dewan Rakyat hari ini.

Menurut Aturan Urusan Mesyuarat, perkara itu terkandung dalam Waktu Pertanyaan-pertanyaan Menteri yang akan diajukan Datuk Seri Ahmad Maslan (BN-Pontian) kepada Perdana Menteri, dan rasional sekiranya dilaksanakan serta kekangan hak demokrasi pengundi untuk kawasan terlibat.

Pada sesi sama juga, Teo Nie Ching (PH-Kulai) meminta Menteri Pendidikan menyatakan keberkesanan TV Pendidikan, jumlah murid dan pelajar yang mengikuti program itu, serta sama ada kementerian mempunyai perancangan menambah masa siaran TV Pendidikan.

Selain itu, pada sesi soal jawab lisan, Nik Mohamad Abduh Nik Abdul Aziz (PAS-Bachok) meminta Menteri Dalam Negeri menyatakan status terkini pembinaan tiga kapal induk Agensi Penguatkuasaan Maritim Malaysia (APMM) yang akan digunakan bagi meningkatkan pengoperasian di perairan negara dalam usaha mencegah aktiviti pencerobohan bot nelayan asing.

Datuk Mohamad Alamin (BN-Kimanis) pula meminta penjelasan Menteri Kanan Perdagangan Antarabangsa dan Industri mengenai strategi dan hala tuju kementerian berkaitan import dan eksport negara bagi terus meningkatkan keyakinan pelabur asing untuk melabur dalam negara khususnya di Sabah.

Persidangan dewan kemudian diteruskan dengan penggulungan perbahasan peringkat dasar bagi Rang Undang-undang Perbekalan 2021 oleh kementerian-kementerian terlibat.

Setakat semalam, Jabatan Perdana Menteri dan Kementerian Perdagangan Antarabangsa dan Industri telah menggulung perbahasan rang undang-undang berkenaan.

Antara kementerian yang dijadual menggulung perbahasan hari ini ialah Kementerian Pertahanan; Kementerian Pengangkutan; Kementerian Alam Sekitar dan Air; Kementerian Sumber Manusia dan Kementerian Pengajian Tinggi.

Berdasarkan takwim Dewan Rakyat, Mesyuarat Ketiga Penggal Ketiga Parlimen ke-14 akan berlangsung selama 27 hari sehingga 15 Dis dengan sesi penggulungan Belanjawan 2021 peringkat dasar oleh menteri-menteri berkenaan bermula 9 November hingga 26 November.


Arab Saudi kutuk serbuan komando Israel bunuh 7 nyawa

RIYADH, 5 Rejab 1444H, Jumaat – Arab Saudi mengutuk sekeras-kerasnya serbuan komando tentera Israel ke atas bandar Jenin di Palestin, semalam yang membunuh tujuh orang dan mencederakan dua yang lain, lapor agensi berita negara, SPA.

Kementerian Luar Arab Saudi berkata, pihaknya mengecam serbuan tentera pengganas Israel yang membawa kepada kematian sejumlah mangsa.

“Arab Saudi menolak pelanggaran serius undang-undang antarabangsa oleh pasukan pendudukan Israel dan menyeru masyarakat antarabangsa untuk mengambil tanggungjawab menamatkan pasukan pendudukan, menghentikan peningkatan dan pencerobohan Israel serta menyediakan perlindungan yang diperlukan untuk orang awam,” katanya.

Kuwait dan Oman turut mengutuk serangan itu, kata agensi berita negara mereka pada Khamis.

Tentera Israel mendakwa menghantar Pasukan Khas ke Jenin untuk menahan anggota kumpulan bersenjata Jihad Islam yang disyaki telah melakukan dan merancang beberapa serangan pengganas besar, menembak beberapa daripada mereka selepas melepaskan tembakan.

Pengantara PBB dan Arab berkata, mereka sedang berbincang dengan puak Israel dan Palestin dengan harapan untuk mengelak peningkatan selepas protes di Jenin – antara kawasan di utara Tebing Barat yang menyaksikan operasi Israel dipergiatkan pada tahun lepas. – Agensi


Banyak faktor ambil kira sebelum beli 18 jet pejuang Korea Selatan

ALOR GAJAH, 5 Syaaban 1444H, Ahad – Pembelian 18 pesawat tempur ringan FA-50 bernilai RM4.08 bilion dari Korea Selatan telah mengambil kira pelbagai faktor termasuk khususnya keperluan negara melibatkan aspek strategi, dasar dan Kertas Putih Pertahanan (KPP) negara.

Timbalan Menteri Pertahanan, Adly Zahari berkata, selain itu, aspek kepakaran dalam mengendalikan pesawat berkenaan dan ekonomi semasa negara turut menjadi pertimbangan supaya pembelian aset itu dapat dimanfaatkan sepenuhnya bagi industri pertahanan negara.

“Banyak faktor diambil kira sebelum kita buat keputusan pembelian sesuatu aset itu. Jadi, apabila kita telah buat keputusan melalui perolehan yang telus itu, paling utama adalah kita dapat ‘delivered’ kepada pengguna akhir.

“Yang paling penting aspek pertahanan negara dapat dijaga, kedaulatannya boleh dipertahankan dan pada masa sama keyakinan aset-aset ini dapat kita miliki dalam tempoh ditetapkan,” katanya kepada pemberita selepas melancarkan Pusat Khidmat Rakyat Parlimen Alor Gajah di sini hari ini.

Beliau berkata berdasarkan penilaian Kementerian Pertahanan sebelum keputusan pembelian aset itu dibuat, pesawat tempur ringan FA-50 keluaran Korea Aerospace Industries Co (KAI) berkenaan adalah yang terbaik.

Pada Jumaat, Bernama melaporkan KAI yang merupakan pengeluar tunggal pesawat Korea Selatan memenangi perjanjian pesawat bernilai AS$920 juta (RM4.08 bilion) dari Malaysia dan proses penghantaran pesawat berkenaan dijangka bermula pada 2026.

Memetik kenyataan Agensi berita Yonhap, KAI memeterai perjanjian dengan Kementerian Pertahanan Malaysia untuk mengeksport 18 pesawat tempur ringan FA-50, sekali gus mengetepikan pesawat jenis Tejas India, JF-17 Pakistan, MIG-35 Russia dan Hurizet Turki. – Bernama


Ceroboh tanah di Pahang: Siasat jika ada unsur rasuah

Oleh Siti Hafidah Abd Ghaffar

BANGI, 8 Rabiulakhir 1442H, Selasa – Pihak berkuasa digesa menyiasat sama ada terdapat elemen rasuah dalam isu pencerobohan tanah kerajaan di Pahang.

Demikian saranan Setiausaha Agung Pemuda Ikatan Muslimin Malaysia (ISMA), Eqwan Roslan berhubung isu pencerobohan tanah di Pahang yang dilihat semakin berlarutan selepas kegiatan haram pihak yang mengusahakan tanam durian Musang King di kawasan Hutan Simpan Lesong, Rompin – seluas 18 hektar – terbongkar.

Difahamkan, mereka bukan sahaja menanam pokok durian Musang King, malah turut menanam pokok durian belanda, nangka, kelapa selain membina stor simpanan barangan serta pejabat di dalam kawasan berkenaan.

Kegiatan berskala besar itu dilakukan di Kompartmen 74 dan 75 membabitkan penggunaan pelbagai jentera berat untuk membersih dan meratakan kawasan selain aktiviti menanam pokok.

Sebelum ini, media melaporkan lebih 4,400 hektar tanah kerajaan di Raub diteroka secara haram selama lebih 40 tahun tanpa sebarang tindakan daripada pihak berkuasa.

Kerajaan Pahang memaklumkan mengalami kerugian kira-kira RM30 juta dalam tempoh 10 tahun melalui hasil cukai tanah dari kebun haram termasuk di kawasan hutan simpan.

Ekoran itu, kerajaan negeri mula bertindak tegas dengan mengeluarkan notis pengosongan tanah kebun dan pajakan kepada penceroboh terbabit.

Bagaimanapun, penceroboh berkenaan berjaya mendapat Perintah Penggantungan Sementara daripada Mahkamah Tinggi Kuantan yang dilanjutkan sehingga 9 Disember ini.

Dengan perkembangan semasa ini, Eqwan menegaskan jalan penyelesaian kepada isu pencerobohan ini bukan melalui pintu rundingan.

“Siasat sama ada terdapat elemen rasuah. Bawa penceroboh ke muka pengadilan dengan pendakwaan bukan pintu rundingan,” katanya ketika dihubungi Ismaweb.net hari ini.

Belum selesai isu pencerobohan tanah, kini timbul pula kes perlombongan emas secara haram di Kuala Lipis.

Dua lelaki warga asing ditahan kerana melakukan kegiatan melombong emas di kawasan Hutan Simpan Ulu Jelai, Mukim Ulu Jelai.

Mereka dipercayai menjadi dalang utama kegiatan melombong berskala sederhana itu dengan menggunakan kaedah palong, pam air dan jentera.


Jawatan kosong Naib Canselor universiti awam tanda pergelutan parti kerajaan?

BANGI, 3 Zulkaedah 1442H, Isnin – Tidak salah membuat andaian bahawa kekosongan jawatan Naib Canselor (NC) di beberapa universiti awam menandakan ada sesuatu pergelutan berlaku dalam pemilihan untuk jawatan itu.

Bahkan, rasanya tidak salah dikatakan puncanya ialah perebutan antara parti-parti dalam kerajaan yang memerintah, kata Ketua Perhubungan Ikatan Muslimin Malaysia (ISMA) Kelantan, Ustaz Sharipudin Ab Kadir.

Beliau berkata demikian mengulas ulasan Prof Dr Ridhuan Tee Abdullah mengenai jawatan tinggi yang diisi di universiti awam dan swasta yang disiarkan Ismaweb.net hari ini.

Ustaz Sharipudin berpandangan, sekiranya ketua yang mengetuai mana-mana kementerian dari parti-parti tertentu dalam kerajaan, maka sudah pasti proses untuk melantik dari calon-calon parti mereka.

“Tak mustahil berlaku proses pembersihan etnik parti sekarang ini.

“Lantikan NC dulu dikatakan sebahagian besar perlantikannya dari sebuah NGO yang menyokong sesebuah parti tertentu.

“Maka perlantikan baru akan dipilih dari parti-parti tertentu yang memerintah. Ini budaya parti-parti politik Melayu di Malaysia. Dah jadi budaya,” katanya dalam kenyataan hari ini.

Jauh beza dengan bangsa pendatang ultra kiasu katanya, mereka melantik ketua universiti mereka dari kalangan bangsa sendiri tanpa mengira parti-parti bangsa mereka.

Sementara bangsa Melayu pula membudayakan pelantikan mesti dari penyokong parti mereka, kata beliau.

“Taksub kepada parti melebihi segala-galanya. Mereka bertelingkah dan berperang atas sentimen parti semata-mata. Bahkan dalam parti yang sama pun mereka boleh bertelingkah dan berperang kerana berebut jawatan dan kedudukan.

“Rasanya ahli politik parti Melayu menghabiskan masa mereka hanya berfikir untuk jawatan dan kedudukan.

“Kluster kalah berfikir untuk menang dengan apa cara sekalipun sehingga pembunuhan sebagaimana berlaku di Tampin dahulu. Kluster menang berfikir untuk kekalkan kemenangan dengan apa cara sekalipun,” katanya.

Tanpa menyebut mana-mana pihak, Ustaz Sharipudin mendakwa, kedua-dua kelompok ini hanya fikir kedudukan dan harta kekayaan.

“Mereka sanggup korbankan maruah agama, bangsa dan negara asalkan kegilaan mereka terhadap pangkat dan harta tercapai. Kekal dengan jawatan, takabbur dengan kesenangan,” dakwanya.

PAUTAN BERKAITAN


PEMBELA rancak momentum, anjur mesyuarat khas bincang isu tolak UEC

BANGI, 4 Safar 1443H, Sabtu – Pertubuhan-Pertubuhan Pembela Islam (PEMBELA) akan merancakkan pembinaan momentum rakyat menolak pengiktirafan Sijil Peperiksaan Bersepadu (UEC) dengan pergi lebih bersasar ke peringkat akar umbi masyarakat.

Pengerusinya, Haji Aminuddin Yahaya berkata, pihaknya akan membuat koordinasi dengan pertubuhan bukan kerajaan (NGO) di bawah gabungan PEMBELA, rangkaian-rangkaian PEMBELA Kebangsaan dan afliasi-afliasinya di seluruh Malaysia.

“Kita akan membuat sesi mesyuarat khas mengenai isu ini dalam masa terdekat untuk menyusun segala gerak kerja tersebut,” katanya dalam satu kenyataan, hari ini.

Aminuddin menegaskan, beliau dan rakan seperjuangannya tidak akan berhenti sehingga Perdana Menteri memberi jaminan bahawa UEC tidak akan diiktiraf sepanjang mereka memegang tampuk pemerintahan walau apapun yang berlaku termasuk jika terpaksa hilang sokongan majoriti lagi.

“Kerana sekali UEC berjaya diiktiraf, maka rosaklah dasar pendidikan kebangsaan yang telah lama dibina, pencabulan Perlembagaan Persekutuan, pengkhianatan kepada generasi akan datang dan sebagainya.

“Ketika itu, mustahil ianya tidak akan dapat ditarik semula. Teruskan istiqamah #TolakUEC,” katanya.

Terdahulu, samudera.my yang memetik sumber dalaman melaporkan bahawa UEC bakal diluluskan kerajaan.

Kelulusan yang diberikan tersebut adalah kelulusan bersyarat seperti wajib lulus Bahasa Melayu dan subjek Sejarah.

Tindakan ini menurut sumber ialah berikutan tuntutan pihak tertentu dari pembangkang yang mengenakan beberapa syarat ketat untuk memberikan sokongan Perjanjian Keyakinan & Bekalan (CSA – Confidence & Supply Agreement) kepada pihak kerajaan pada 14 September 2021.


UMNO jangan tamak ‘bolot’ semua

Oleh Siti Hafidah Abd Ghaffar

BANGI, 14 Syaaban 1442H, Ahad – UMNO wajib berjuang semula mengembalikan kedaulatan Islam yang tersemat di dalam Perlembagaan Persekutuan.

Ini kerana, di situlah pasak dan tunjang kekuatan UMNO dahulu, berjaya menolak Malayan Union 1946 sehingga memperoleh kemerdekaan penuh daripada pihak British dengan sokongan kaum lain yang memahami hasrat murni kebolehan orang Melayu memerintah sendiri.

Ketua Komunikasi dan Multimedia Pertubuhan-Pertubuhan Pembela Islam (PEMBELA), Haji Rashidi Haris berkata, ‘kebolehan memerintah’ itulah yang mesti dibuktikan UMNO sebagai tawaran baru kepada pengundi Pilihan Raya Umum Ke-15 (PRU15) nanti.

Katanya, pilihan terbaik bagi UMNO ialah menggabungkan dirinya dengan PAS dan Parti Pribumi Bersatu Malaysia (Bersatu) di bawah satu unit untuk berhadapan dengan Pakatan Harapan (PH).

“Ini adalah ‘masa kekuatan bersama’ oleh tiga parti berkenaan dan bukannya ‘masa untuk membolot semua’ oleh UMNO sahaja.

“Ini kerana ‘kelemahan UMNO’ akan ditampung oleh kekuatan PAS dan Bersatu. Begitu juga, ‘kelemahan PAS dan Bersatu’ di sesuatu kawasan dapat dibantu oleh ‘kekuatan UMNO’,” katanya dalam kenyataan kepada Ismaweb.net, hari ini.

Terdahulu, Barisan Nasional (BN), parti gabungan yang ditunjangi UMNO, memutuskan untuk menghadapi PRU15 secara bersendirian, kata Pengerusinya, Datuk Seri Dr Ahmad Zahid Hamidi.

Ahmad Zahid, yang juga Presiden UMNO berkata, parti terbesar orang Melayu itu turut memutuskan untuk mengekalkan keputusan Majlis Tertinggi (MT) supaya tiada sebarang kerjasama membabitkan Presiden Parti Keadilan Rakyat (PKR) Datuk Seri Anwar Ibrahim, DAP dan Bersatu.


Rasulullah memuliakan tukang sapu

1. JANGAN kita sesekali memandang rendah kepada orang yang berada di sekeliling kita sekalipun mereka hanyalah seorang tukang sapu. Terdapat seorang wanita bernama Ummu Mihjan (atau Mihjanah) yang sering membersihkan Masjid Nabawi. Beliau telah meninggal dunia pada malam hari dan sahabat menunaikan solat jenazah dan mengebumikan beliau tanpa pengetahuan Rasulullah.

2. Namun Rasulullah perasan ketiadaan Ummu Mihjan, lalu baginda bertanya kepada para sahabat: Di mana Ummu Mihjan? Sahabat menjawab: “Dia telah meninggal.” Rasulullah (barangkali dengan nada yang kecewa menegur): “Mengapa kamu tidak memaklumkan padaku? Tunjukkan aku di mana kuburnya.”

3. Tibanya dikubur, Rasulullah mendoakan beliau dan baginda bersabda:

إن هذه القبور مملوءة ظلمة على أهلها، وإن الله تعالى يُنوِّرُها لهم بصلاتي عليهم

“Sesungguhnya kubur ini gelap buat ahlinya, dan sesungguhnya Allah akan melimpahkan cahaya buat mereka melalui doaku kepada mereka.” (HR Muslim)

4. Menurut Qadhi Iyad, hadis ini menggambarkan kepada kita betapa Rasulullah sangat peka terhadap orang yang susah. Ummu Mihjan adalah wanita yang miskin, namun beliau rajin membersihkan Masjid Nabi.

5. Hadis ini turut mendidik kita bagaimana Rasulullah sentiasa menghargai amalan seseorang walaupun orang lain menganggap perkara tersebut kecil. Rasulullah melihat amalan seseorang itu dengan nilai yang tinggi walaupun hanya dengan amalan yang kecil. Ummu Mihjan bukanlah terlibat di dalam peperangan mahu pun pentadbiran Madinah. Namun usaha beliau membersihkan masjid mempunyai kedudukan di sisi Allah.

6. Justeru, janganlah kita memandang rendah orang yang berada di sekeliling kita. Jadilah seperti Ummu Mihjan yang melakukan sedikit amalan yang baik dan bermanfaat untuk kaum Muslimin. Lakukanlah sedikit, walaupun dengan berkongsi (share) nasihat yang bermanfaat di media social kerana kita tidak tahu amalan mana yang akan membawa kita ke syurga.

Semoga Allah membimbing kita.

Dr Ahmad Sanusi Azmi


Isu ejen Mossad: Mohon Majlis Raja-Raja Melayu beri respons

Oleh Siti Hafidah Abd Ghaffar

BANGI, 27 Rabiulawal 1444H, Isnin – Insiden penculikan seorang warga Palestin di ibu negara, baru-baru ini tidak boleh dipandang enteng kerana dikhuatiri mengancam keselamatan dan kedaulatan negara.

Sebelum ini, laporan akhbar New Straits Times (NST) mendakwa ada ejen perisikan Mossad dari Israel masuk ke Malaysia dan menculik warga Palestin yang berada di negara ini.

Dalam laporannya, NST mendakwa, ejen Mossad memasuki negara ini dalam usaha mengesan dan menculik rakyat Palestin yang mereka percaya adalah aset Briged Hamas al-Qassam.

Mossad dipercayai merekrut aset tempatan bagi membantu rejim Zionis memburu anggota Hamas di Malaysia, termasuk dalam kes penculikan dua lelaki Palestin yang dipercayai aset Briged Hamas al-Qassam di ibu negara.

Akhbar itu mendakwa dalam operasi di tengah-tengah Kuala Lumpur, pasukan perisik memintas dua warga Palestin sejurus selepas jam 10 malam 28 September lalu, ketika kedua-duanya mahu memasuki kenderaan diletakkan berhampiran Jalan Yap Kwan Seng.

Menteri Dalam Negeri, Datuk Seri Hamzah Zainudin berkata, Kementerian Dalam Negeri (KDN) akan meneliti dakwaan itu sebelum tindakan lanjut diumumkan.

Ketua Polis Negara, Tan Sri Acryl Sani Abdullah Sani pula meminta orang ramai tidak mengeluarkan sebarang spekulasi yang boleh mengganggu siasatan dan mengelirukan masyarakat sehingga boleh mengganggu gugat keselamatan dan ketenteraman awam.

Sementara itu, Ketua Polis Kuala Lumpur, Datuk Azmi Abu Kassim berkata, berdasarkan siasatan awal, pihaknya setakat ini tidak mempunyai maklumat mengenai wujudnya pembabitan Mossad dalam kes berkenaan.

Berikutan itu, Presiden PERKID, Ustaz Masridzi Sat memohon Majlis Raja-Raja Melayu memberi respons terhadap isu ancaman kedaulatan dan keselamatan negara ini.

Beliau juga meminta pemimpin politik yang sibuk berpolitik memberi tumpuan khusus kepada isu tersebut.

“Syabas dari NGO Islam kepada pihak keselamatan negara di atas kesungguhan bertindak terhadap isu ini,” katanya ketika dihubungi Ismaweb.net.

Walaupun belum disahkan, beliau meminta rakyat membantu dan menyokong pihak berkuasa dalam menghapuskan gerakan Zionis Mossad sehingga ke akar umbinya khususnya dalam negara dan di peringkat antarabangsa.

“Dan seruan agar segala individu dan rangkaian yang bersekutu dengan Zionis Mossad yang ada dalam negara kita mesti disekat.

“Paling tidak mesti dimusnahkan sebelum keadaan menjadi lebih parah dan terlambat,” katanya.